Μπεμπακια 2019 - Page 1141 - Θα γίνουμε γονείς το 2019! - Parentscafe.gr\nΣελίδα 1141 από 1149\nΩω ναι και κάνει και φουσκάλες πολλές φορές με το σάλιο του χάχαχα.. Εμείς είμαστε 10 μηνών και κάτι άλλα διορθωμένα είμαστε 8 μισή\nΑχ μεγαλώνουν τα μικρουλια μας!!!!!!\nΝα σου ζήσει το μωράκι σου. 7 μηνών είστε ημερολογιακά ή διορθωμένη ηλικία.. Πάντως μην αγχώνεσαι, το κάθε παιδάκι είναι διαφορετικό. Συνήθως στα μωράκια δεν τους αρέσει μπρούμυτα αλλά να προσπαθείς να την βάζεις για να γυμνάζεται. Να ξαπλώνεις μπροστά μαζί της για να σε βλέπει κ να της δίνεις παιχνιδάκια να απασχολείται όσο το δυνατόν περισσότερο. Κ όπως είπαν κ παραπάνω δεν γίνεται να συγκρίνουμε ένα πρόωρο με τελειομηνο μωρό. Η πρώτη κόρη μου γεννήθηκε πρόωρα, 34η όμως εβδομάδα οπότε δεν γίνεται να συγκριθεί πάλι με τηβ δικιά σου. Πάντως να κάθεται χωρίς στήριξη το έκανε αφού έκλεισε τους 9 μήνες\n5 ώρες πρίν, Χρυσα2 είπε:\nΔεν τα υπολογίζουν σαν τα τελειομηνα το ξέρω απλά επειδή μου έλεγαν ότι είναι πολύ καλή έλεγα μήπως καταφέρει να τα φτάσει σε κάτι.. @Vasoth. διορθωμένη ηλικία είναι 5 μηνων.. γεννήθηκε 26 εβδομάδων..follow up εχουμε σε ενα μήνα. Πιο πολύ με αγχώνει το follow up πάρα με ησυχάζει.. Σας ευχαριστώ για τις απαντήσεις σας .. έχετε δίκιο στο ότι δεν πρέπει να συγκρίνουμε με αλλά μωρα ..προσπαθώ αλλά δεν μπορώ σαν πρωταρα μαμά ψάχνω συνέχεια.. την βάζω μπρούμυτα με πολύ προσπάθεια 15 20 λεπτά τη μέρα..\n19 hours ago, Χρυσα2 said:\nΚαλημέρα κ να χαίρεσαι τη μικρή σου μαχητρια! Ο δικός μου ειναι μόνο ένα μήνα πρόωρος (36 εβδομσδων) κ η διαφορά του είναι εμφανής με τα συνομήλικα. Η μπέμπα από κάτω που είναι ίσα αλλά γεννήθηκε 41 εβδομάδων είναι μιλιά μπροστά μας. Άκου τον παιδίατρο κ εγω το πέρασα στην αρχή που δεν μου γέλαγε αλλα τελικά ήθελε το χρόνο του.\nΣας ευχαριστώ για τις συμβουλές σας .. έψαχνα για να βρω ομάδες με προωρογονεις αλλά δεν είχα βρει κάποια.. με βοηθάει πολύ να μιλάω με μαμάδες που είναι στην ίδια φάση με εμένα.. Γιατί γύρω μου έχω ανθρώπους με μωράκια τελειομηνα που όλο με ρωτάνε ακόμα δεν έκανε αυτό ακόμα δεν έκανε το άλλο. και είναι πολύ αγχωτικό όλο αυτό\n3 ώρες πρίν, Χρυσα2 είπε:\nOn 24/1/2020 at 11:58 ΠΜ, Χρυσα2 είπε:\nΓειά σου κορίτσι μου. Να χαίρεσαι την κορούλα σου! Άκου τα κορίτσια και μην ανησυχείς!! Το κάθε μωράκι είναι διαφορετικό όπως ισχύει για όλους μας. Εμένα είναι τελειομηνο και είναι 9 μηνών. Έκατσε σταθερά στον 8ο και ακόμα δεν έχω εμπιστοσύνη αν βαρεθεί πέφτει. Και εγώ ακούω άλλες κοπέλες που τα μωράκια τους κάνουν παραπάνω πράγματα, μπουσουλανε στέκονται αλλά δεν με ανησυχεί. Επίσης και ο δικός μου δεν του αρέσει καθόλου μπρούμυτα. Μια χαρά είναι η μπέμπα σου και με τον χρόνο θα κάνει ότι πρέπει θα δεις!\nΚοριτσια Καλημέρα!!!εβγαλε παλι ο αντρας μ επιχειλιο έρπη ειμαι να σκασω...εννοειται αποφεύγει το μωρο αλλα εχθες εβγαλε το σπυρι κ δε φαντάστηκε οτι είναι ερπης κ κοιμηθήκαμε μαζι με τον μπέμπη στο κρεβατι κ τωρα εχω αγχωθεί...ειναι οντως τοσο επικίνδυνος οσο διαβασα???\nΚαλημέρα, μην αγχώνεσαι, το ότι κοιμηθηκατε στο ίδιο κρεβάτι δεν σημαίνει κ ότι θα κολλήσει κ το μωρό σου. Στο μαξιλάρι που κοιμάται ο άντρας σου δεν πιστεύω ακριβώς εκεί να είναι το μωρό. Κ ελπίζω πλέον να μην είναι επικίνδυνος ο ιός. Για τα βρέφη ξέρω είναι αλλά μεγάλωσαν λίγο τα μικρά μας. Εμένα το καλοκαίρι είχε βγάλει η μεγάλη μου κορη, (δεν ξέρω από πού γιατί εγώ ποτέ δεν έβγαλα). Είχα τρομερό άγχος αλλά όλα πήγαν καλά... Το λέω αυτό γιατί εμείς οι μεγάλοι μπορούμε να προσέξουμε το νεογέννητο να μην κολλήσει καλύτερα απ' ότι ένα παιδάκι. Αν ακολουθείτε τους κανόνες υγιεινής όλα καλά θα πάνε\nΑπλα αλλαξαμε μερια στη διαρκεια της νυχτας επειδη υον θηλαζω οποτε ακούμπησα το μαξιλάρι του...δλδ το πιο επιφοβο ειναι οταν ειναι πολυ μικρα?δλδ εμεις π ειμαστε 7μιση μηνων κ να κολλήσουμε δε θα ναι τοσο επικίνδυνο?\nΗ αλήθεια είναι ότι δεν το έχω ακούσει μέχρι ποια ηλικία είναι επίφοβο αλλά πιστεύω ποιο επικίνδυνο είναι νεογέννητο παρά τώρα που έχει περισσότερα αντισώματα..\nΑχ λίγο νωρίτερα να το έλεγες! Τα έκλεισα στη Φλόγα να πιάσουν τόπο...


Εύκολη κρεατόπιτα με φύλλο κρούστας - Eimaimama.gr Could not resolve host: public.newsharecounts.com; Name or service not known\nΕύκολη κρεατόπιτα με φύλλο κρούστας\nΑπλή αλλά εξαιρετικά πλούσια και νόστιμη κρεατόπιτα! Χορταστική και τόσο αρωματική από το ξύσμα πορτοκαλιού και το κύμινο. Το καραμελωμένο κρεμμύδι να ξέρετε ότι κάνει τη διάφορα!\n1 φλιτζάνι βούτυρο ανάλατο αγελαδινό λιωμένο\n1 κιλό χοιρινό κιμά\n1 κουτ. σουπ. καστανή ζάχαρη\n1 κουτ. σουπ. ξίδι βαλσάμικο\n1 κουτ. σουπ. ξύσμα πορτοκαλιού\n1/2 κουτ.γλυκ. κύμινο\n1 κουτ.γλυκ. πιπέρι\n1/2 φλιτζάνι λευκό ξηρό κρασί\nΦτιάχνετε τη γέμιση. Σε ένα τηγάνι ζεσταίνετε το ελαιόλαδο και σοτάρετε, σε μέτρια θερμοκρασία, το κρεμμύδι για 2 λεπτά. Πασπαλίζετε με την ζάχαρη, περιχύνετε με το μέλι και αφήνετε το κρεμμύδι να σοταριστεί για ακόμα 2 λεπτά. Σβήνετε με το ξίδι και αφήνετε να βράσει μέχρι να καραμελώσει. Αποσύρετε από το τηγάνι και αφήνετε στην άκρη.\nΠροσθέτετε στο τηγάνι τον κιμά και τον σοτάρετε για 5 λεπτά. Σβήνετε με το κρασί και μόλις εξατμιστεί το αλκοόλ προσθέτετε το σκόρδο και την ντομάτα. Ρίχνετε το μπαχαρικά και αφήνετε το μείγμα να βράσει μέχρι να αποροφήσει τα υγρά του.\nΑποσύρετε από τη φωτιά και αφήνετε το μείγμα να κρυώσει. Μόλις κρυώσει προσθέτετε τα αυγά και το καραμελωμένο κρεμμύδι και ανακατεύετε να ενσωματωθούν στο μείγμα.\nΧωρίζετε τα φύλλα σε τρία μέρη. Το ένα μέρος το κόβετε με βάση τον πάτο μιας στρογγυλής φόρμας 2 εκ. Παίρνετε μια στρογγυλή φόρμα με στεφάνι 24 εκ. και την βουτυρώνετε καλά. Στρώνετε τα φύλλα που αφήσατε ολόκληρα, αφού τα βουτυρώσετε καλά, γύρω – γύρω στη φόρμα με τέτοιο τρόπο ώστε να καλύπτετε με κάθε φύλλο τη μισή βάση και τα πλαϊνά και να περισσεύει αρκετό φύλλο ώστε να καλύψετε αργότερα την επιφάνεια της πίτας όταν την κλείσετε.\nΑδειάζετε την γέμιση στην πίτα και απλώνετε ομοιόμορφα την επιφάνειά της. Καλύπτετε με τα φύλλα που κόψατε, καλά βουτυρωμένα μεταξύ τους, την γέμιση. Γυρνάτε τα φύλλα που περισσεύουν από τα πλαϊνά της φόρμας απαλά χωρις να τα πιέσετε ώστε να δημιουργήσετε ένα σχέδιο σαν πέταλα λουλουδιών.\nΠεριχύνετε με το υπόλοιπο βούτυρο και ψήνετε σε προθερμασμένο φούρνο στους 180 βαθμούς για 40 λεπτά. Αποσύρετε από το φούρνο, ξεφορμάρετε με προσοχή και αφήνετε λίγο την πίτα να κρυώσει.\nΜπορείτε να την φτιάξετε και με μοσχαρίσιο κιμά ή μισό μισό.\nΟι πατάτες της Άννας\nΣοκολατένια τούρτα με μπισκότα Oreo!\nΠροφιτερόλ: Δεν θέλω να το μάθω, θέλω να το… κάνω (και να το φάω!!)\nΒΙΤΑΜΙΝΗ D ΚΑΙ COVID-19


Ανδρικά Απωθημένα - Apla + Andrika #015 - Men Of Style\nΑνδρικά Απωθημένα – Apla + Andrika #015\nΣτο νέο επεισόδιο του Απλα Και Ανδρικά η ερώτηση είναι ευθεία και περιμένουμε απάντηση!\nΠοιο είναι το δικό σου απωθημένο;\nΜια επιθυμία που καταπιέστηκε ή γίνεται ακόρεστη ακόμα και αν την ικανοποιήσεις.\nΜια επιθυμία σκοτεινή ή πιο αγνή που δεν στηρίζεται απαραίτητα στην λογική ή στις πρακτικές ανάγκες, αλλά στο “το ΘΕΛΩ και δεν έχει σημασία το γιατί”.\nΕρωτικά απωθημένα ή Παιχνίδια για μεγαλύτερα παιδιά, ένα αμάξι που ζηλέψαμε, μια γυναίκα που ποθήσαμε ή μια συλλογή που πρέπει να μεγαλώσει και να ολοκληρωθεί.\nΤελικά είναι κακό να σου μένουν απωθημένα ή πρέπει να τα ικανοποιείς πάση θυσία;\nΥπάρχουν απωθημένα χωρίς πάτο ή εξελίσσονται σε κάτι διαφορετικό;\nΛέμε τα δικά μας απωθημένα και περιμένουμε στα σχόλια τα δικά σας.\nTAGS: ανδρικά παιχνίδια απωθημένα απωθημένο


Απολογισμός της μέχρι τώρα παρουσίας μας από τον Καπράλο - Ειδήσεις - νέα - Το Βήμα Online\nΑπολογισμός της μέχρι τώρα παρουσίας μας από τον Καπράλο\nΣτην Ολυμπιακή εγκατάσταση του πινγκ πονγκ, στο ExCel του Λονδίνου, βρέθηκε το πρωί ο Σπύρος Καπράλος, προκειμένου να παρακολουθήσει την προσπάθεια του Καλλινίκου Κρεάνγκα στον 3ο γύρο του Ολυμπιακού τουρνουά.\n30 Ιουλίου 2012, 15:52 Ενημερώθηκε: 31 Ιουλίου 2012, 12:31\nΠροχώρησε μάλιστα σε έναν πρώτο απολογισμό της ελληνικής παρουσίας στους Αγώνες. «Αφήσαμε πίσω μας τα δύσκολα τα πρώτων ημερών, που ήταν εξωαγωνιστικά, και τώρα έχουμε μπει σε πλήρη ρυθμό αγώνων. Όπως πάντα στον αθλητισμό, έχουμε τα καλά και τα κακά. Μέχρι στιγμής έχουμε επιτυχίες, οι οποίες μας δίνουν ευχαρίστηση, καθώς βλέπουμε τους αθλητές μας να προχωρούν και να διεκδικούν ακόμη μεγαλύτερες διακρίσεις, και αποτυχίες που μας στενοχωρούν πάρα πολύ», ανέφερε αρχικά ο κ.Καπράλος στο ΑΜΠΕ και συνέχισε:\n«Η μέχρι τώρα παρουσία μας είναι επιτυχημένη, αν και 2-3 από τις ελπίδες μας για μετάλλιο αποχαιρέτησαν τους Αγώνες, και αναφέρομαι στον Μάρα, τη Μιλλούση και την Μπουκουβάλα. Δεν πειράζει όμως, αρκεί οι αθλητές μας να προσπαθούν για το καλύτερο. Ιδίως ο Μάρας έκανε το πιο δύσκολο πρόγραμμα απ΄όλους τους αθλητές, αλλά αυτό εμπεριέχει και έναν παράγοντα κινδύνου. Δυστυχώς ήταν άτυχος. Αν τα είχε καταφέρει, θα ήταν τώρα στον τελικό και θα λέγαμε πόσο καταπληκτική ήταν η εμφάνισή του. Η επιτυχία με την αποτυχία στον αθλητισμό κρέμεται από μία τρίχα και δυστυχώς στην περίπτωση του Μάρα η τρίχα κόπηκε».\nΣχολιάζοντας τη δήλωση του Χρήστου Τσακμάκη, ο οποίος εξέφρασε την απογοήτευσή του για τη μηδενική υποστήριξη που έχει στην προσπάθειά του είπε: «Τον καταλαβαίνω απόλυτα. Σε μια τετραετία μεγάλων οικονομικών δυσκολιών, με τις εγκαταστάσεις στη χώρα μας να μη λειτουργούν, ο Χρήστος Τσακμάκης είχε πολύ δύσκολο έργο. Με την πικρία του μετά από μία κακή εμφάνιση, είναι λογικό να σκέφτεται ότι οι δυσκολίες αυτές του στέρησαν τη διάκριση. Νομίζω ότι θα το ξανασκεφτεί ψύχραιμα, νομίζω ότι αισθάνεται Ελληνας, έχει δει ότι δοξάστηκε στην Ελλάδα από τους προηγούμενους Ολυμπιακούς και ελπίζω να αναθεωρήσει τις απόψεις του και να τον έχουμε και στη συνέχεια. Ελπίζω και ο Τσακμάκης και όλος ο ελληνικός αθλητισμός να ξεπεράσει τα τεράστια προβλήματα που υπάρχουν».


Aλόνησος – GreekVoyager\nΤο μεγαλύτερο θαλάσσιο πάρκο της Ευρώπης!\nΗ Αλόνησος, το ωραίο νησί των Βόρειων Σποράδων, βρίσκεται ανατολικά από τη Σκόπελο. Έχει έκταση 64 τ χλμ, μήκος 20 χλμ και πλάτος 5 χλμ. Η ακτογραμμή έχει μήκος 64 χλμ. Οι ακτές είναι απόκρημνες στα βορειοδυτικά και ομαλές στα νοτιοανατολικά, όπου βρίσκονται το λιμάνι και κέντρο της ζωής Πατητήρι και ωραίοι όρμοι με παραλίες. Κοντά στο Πατητήρι είναι οι μικροί παραλιακοί οικισμοί Ρουσούμ Γιαλός και Βότση και βορειότερα η Στενή Βάλα και τα Καλαμάκια. Απέναντι είναι το νησάκι Περιστέρα.\nΑπό τις πολλές ωραίες παραλίες του νησιού ξεχωρίζει η παραλία του Αγίου Δημητρίου. Η παλιά πρωτεύουσα, το Χωριό, σε ένα λόφο στο εσωτερικό, καταστράφηκε το 1965 από σεισμό και οι κάτοικοι εγκαταστάθηκαν στο Πατητήρι. Ξαναχτίστηκε, όμως, διατηρώντας την αρχιτεκτονική φυσιογνωμία της και έχει ανακηρυχθεί παραδοσιακός οικισμός.\nΤα αρχαία χρόνια το νησί ονομαζόταν Ίκος. Στην περιοχή Κοκκινόκαστρο έχουν εντοπιστεί απολιθωμένα οστά και εργαλεία από τη Μεσολιθική εποχή. Σύμφωνα με την παράδοση, τον 16ο αιώνα πΧ ήρθαν άποικοι από τη Μινωική Κρήτη. Στο Κοκκινόκαστρο υπάρχουν, επίσης, ευρήματα από τη Μυκηναϊκή εποχή. Την Κλασική εποχή είχε δύο πόλεις, μία στο Κοκκινόκαστρο και μία στην περιοχή του Παλιού Χωριού. Το 190 πΧ κυριεύθηκε από τους Ρωμαίους.\nΤην τελευταία Βυζαντινή περίοδο, κατακτήθηκε το 1207 από τους Βενετούς. Επανήλθε το 1276 στους Βυζαντινούς, αλλά μετά την κατάκτηση της Κωνσταντινούπολης από τους Τούρκους το 1453, οι κάτοικοι πρόσφεραν το νησί στους Βενετούς. Καταστράφηκε από τους Τούρκους κατά τον βενετοτουρκικό πόλεμο το 1535 – 1538.\nΗ Αλόνησος είναι το μόνο κατοικημένο νησί του Εθνικού Θαλάσσιου Πάρκου των Βόρειων Σποράδων, που απλώνεται βόρεια και ανατολικά σε έκταση 2.200 τ χλμ. Είναι το μεγαλύτερο θαλάσσιο πάρκο της Ευρώπης, όπου προστατεύονται η μεσογειακή φώκια monachus monachus, σπάνια πουλιά και εκατοντάδες άλλα είδη ζώων και φυτών. Το πάρκο χωρίζεται σε δύο ζώνες. Στη Ζώνη Β΄ ανήκουν τα νησιά Αλόννσος και Περιστέρα και στη Ζώνη Α΄, όπου ισχύουν αυστηροί περιορισμοί για τα σκάφη και τις δραστηριότητες, τα νησάκια Κυρά Παναγιά, Γιούρα, Ψαθούρα, Πιπέρι, Σκάντζουρα και άλλα μικρότερα.\nΣτο Πατητήρι βρίσκεται η έδρα του Φορέα Διαχείρισης του θαλάσσιου πάρκου, που είναι αρμόδιος για την έκδοση των αδειών για την είσοδο και τις δραστηριότητες. Από το Πατητήρι τουριστικά σκάφη κάνουν ημερήσιες εκδρομές στο θαλάσσιο πάρκο και τα νησάκια, στα οποία επιτρέπεται η προσέγγιση.


Create the Style: Wellies...όπως λέμε γαλότσες!\nΑναρτήθηκε από Christina D στις 20:08\nDee Dee 28 Σεπτεμβρίου 2012 - 8:15 μ.μ.\nΜου αρεσουν κι εμενα παρα πολυ οι γαλοτσες!!!!\ncinemarion 28 Σεπτεμβρίου 2012 - 8:19 μ.μ.\nΕίναι όλες πολύ ωραίες!:)\nmiss b 28 Σεπτεμβρίου 2012 - 8:34 μ.μ.\nWe have had non stop rain here in the North of England so I'm on the look-out for some new wellies - those purple Hunter ones would be perfect to brighten a dull day!\nmiranta 28 Σεπτεμβρίου 2012 - 8:43 μ.μ.\nΤι ωραία χρώματα!Να μην ξέρεις ποια να διαλέξεις!Νομίζω ότι τις θέλω όλες!\nDIMI 28 Σεπτεμβρίου 2012 - 8:52 μ.μ.\nΕδώ Χριστίνα μου κάνουμε ακόμη μπάνια καί έχη πολύ ζέστη!Λέω εφέτος νά πάρω leopard wellies!Τίς έχω βάλη στό μάτι!!Καλό Σ.Κ!!Φιλάκια!!\nSonia Sentic 29 Σεπτεμβρίου 2012 - 1:21 π.μ.\nΕΥΓΕΝΙΑ 29 Σεπτεμβρίου 2012 - 7:24 π.μ.\nΟνειρο είνααι όλες!!! Ασε, κι εγώ θέλω να πάρω κι όλο κάτι γίνεται...\neleannabar 29 Σεπτεμβρίου 2012 - 11:17 π.μ.\nΣυμφωνώ μαζί σου! Κι εγώ, μέχρι να αποφασίσω να πάρω, θα χουν φύγει από τη μόδα...\nMarian 29 Σεπτεμβρίου 2012 - 6:08 μ.μ.\nΚαλά π μας τις θύμησες, ώστε ν αγοράσουμε πριν ερθουν οι μεγαλες βροχές εδώ στο Ελλάντα.\nKiki 30 Σεπτεμβρίου 2012 - 12:19 π.μ.\nΕίναι τέλειες!!! Αυτή η κοκκινούλα με το πουά σαν να μου χαμογέλασε μάλιστα!!! Χα χα χα!!! Καλή Κυριακή σου εύχομαι!!!\nevonita 30 Σεπτεμβρίου 2012 - 2:53 π.μ.\nείναι πολύ όμορφα τα γαλοτσάκια!!! τα κόκκινα είναι τέλεια!! φιλάκια πολλά!!\nkwnnie 30 Σεπτεμβρίου 2012 - 9:52 π.μ.\nΕίναι πολύ ωραίες οι άτιμες.\nΠέρσι δεν πήρα,αλλά φέτος μετά από αυτές τις φωτογραφίες επιβάλλεται!\nΧρυσούλα 30 Σεπτεμβρίου 2012 - 4:12 μ.μ.\nΚοίτα που οι γαλότσες έγιναν της μόδας...όταν ήμουνα μικρή τις φορούσαμε γιατί δεν είχαμε κάτι άλλο να φορέσουμε...και τώρα....αυτές πάντως που μας έδειξες...είναι πανέμορφες!...Καλή σου μέρα!\nMaria Tsilvidou 1 Οκτωβρίου 2012 - 12:17 π.μ.\nΛοιπόν εγώ τις γαλότσες μου τις ετοίμασα γιατί έλεγα που θα πάει φθινόπωρο είναι θα τις βάλω!!Αλλά όπως θα ξέρεις Χριστινάκι μου ακόμα flip flops φοράμε!!Και βλέπω και την ανάρτηση σου και ξεσηκώνομαι!!!Υπέροχες είναι!\nPinelia 1 Οκτωβρίου 2012 - 8:53 π.μ.\nΟι γαλότσες είναι πολύ ωραίες, δίνουν στυλ!Οι κόκκινες πουά μου άρεσαν πάρα πολύ!\ndemie 1 Οκτωβρίου 2012 - 11:50 π.μ.\nomologw pws oi Hunter einai oi agapoimenes mou : )\nΕρμιόνη 1 Οκτωβρίου 2012 - 3:41 μ.μ.\nΠολύ μου αρέσει που έχουν επανέλθει δυναμικά στο προσκήνιο!\nΚυκλοφορούν σε τόσα πολλά και απίθανα σχέδια και χρώματα που πραγματικά δεν ξέρει κανείς τι να πρωτοδιαλέξει!\nΑνώνυμος 1 Οκτωβρίου 2012 - 5:01 μ.μ.\nΕπίσης τρελαίνομαι για γαλότσες και για πλατσουρίσματα! Υπέροχα τα σχέδιά τους αλλά δεν βρίσκω στο νούμερό μου...ατυχία! Οι παιδικές με στενεύουν και γυναικείες...δε βγαίνουν σε 35 που φοράω!\nΦέτος όμως το έχω άχτι (και μου το θύμησες!): θα 'φάω' τον τόπο να βρώ!\nElli 1 Οκτωβρίου 2012 - 8:23 μ.μ.\nΓαλότσες!!!!Πόσο μου αρέσουν!!!!!Καλό μήνα!!!!:)\nClaire D. T 1 Οκτωβρίου 2012 - 11:46 μ.μ.\nΜου αρέσουν τα σχέδια αλλά αυτή η πλαστικίλα με χαλάει λιγάκι.. Είμαι αναποφάσιστη στο αν θα πάρω τελικά ή όχι.. χαχαχ\nΠολλά φιλιά κορίτσι :)\nrotsax 2 Οκτωβρίου 2012 - 12:44 π.μ.\nΜου αρέσουν όλες!!!Τις φοράω σχεδόν όλο τον χειμώνα και ειδικότερα εδώ στη Ρόδο που τρεις μήνες βρέχει συνεχώς!!!\nLyriel 2 Οκτωβρίου 2012 - 7:43 π.μ.\nΠολύ μου αρέσουν, οι ματ οι μαύρες και οι κόκκινες!\nΜα όταν πιάνουν τα κρύα τα καλά εδώ, δεν μπορώ να τις βάλω,\nπαγώνουν τα πόδια μου! Για τέτοια εποχή είναι ότι πρέπει όμως :)\nmarronblogger 3 Οκτωβρίου 2012 - 12:16 π.μ.\nΚαλησπέρα! Πολύ ωραίο θέμα! Μια ολόκληρη τέχνη το να σχεδιάζεις παπούτσια.Να διακοσμείς παπούτσια. Είδα πριν δυο μέρες την ταινία Υ.Γ. Σ'αγαπώ όπου η πρωταγωνίστρια ανακαλύπτει ότι την ενδιαφέρει αποκλειστικά ο σχεδιασμός και η διακόσμηση γυναικείων υποδημάτων. Σου έχω δώσει ένα βραβειάκι στην τελευταία μου ανάρτηση. Πολλά φιλιά!\nshowgirl 3 Οκτωβρίου 2012 - 10:33 μ.μ.\nΌλες τις θέλω! Εκτός από αυτές με την ενσωματωμένη γκέτα. Θα πλέξω εγώ δική μου!\nblogolicious Editoriolista 4 Οκτωβρίου 2012 - 8:27 μ.μ.\nΔεν ξέρω για τις γαλότσες, ξέρω οτι μου αρέσει το στυλ σου και σε παρακολουθώ. Για μένα ήσουν πρώτυπο με το που άρχισα να ασχολούμε (γιατί να το κρύψομεν?). Μπράβο! ( και στην περίπτωση που δίνεται από γυναίκα σε γυναίκα ειναι ακόμη πιο ειλικρινές)\nsyros2js 4 Οκτωβρίου 2012 - 9:43 μ.μ.\nΕίναι ορισμένες, βρε παιδί μου, που σε κάνουν να μη μπορείς να πάρεις τα μάτια σου από πάνω τους!!! (Ή πιο σωστά: τα πόδια σου από μέσα τους!!!)\nDimitra 5 Οκτωβρίου 2012 - 4:29 μ.μ.\nΠολύ καλό άρθρο! Λατρεύω γαλότσες και τα παιδιά μου το ίδιο! Περιμένουν πως κ πως να βρέξει για να τις φορέσουν! Εμείς έχουμε οικογενειακώς...Crocs γαλότσες! Μαύρες εγώ, μπλε γιός, πράσινες κόρη! Ο μπαμπάς μας δεν θέλει! Φαντάζεσαι αντρα με γαλότσα Crocs???\nτο χειρότεχνο 17 Οκτωβρίου 2012 - 10:50 μ.μ.\nκ εμενα μ αρεσουν πολυ οι γαλοτσες κ εχω γαλοτσες!!! εδω π μενω ειναι αδιανοητο να μην εχω γαλοτσες με τοση βροχη!!!! αυτες οι πουα κοκκινες γαλοτσες μ αρεσαν πολυυυ!!!!


Περίληψη: Η μαία λέει στην Βάσω ότι το παιδί της γεννήθηκε νεκρό. Ο Μάνος προτείνει στην ‘Ελενα να φύγουν μαζί και να ξεκινήσουν μια νέα ζωή. Εκείνη αρνείται, γιατί δεν θέλει να χάσει την οικονομική της ασφάλεια και εκείνος της ζητάει διαζύγιο. Ο Γιάννης φλερτάρει την Θάλεια μετά τη συναυλία που έδωσε με το συγκρότημά του. Η Κάτια προτείνει στον Φάνη να γυρίσει στην εταιρεία. Τέλος, δύο αστυνομικοί έρχονται να συλλάβουν την Κάτια και τον Μάνο.


Πτώση στην Ευρώπη - ''Βουτιά'' στην Ασία\nΚυριακή, 17 Οκτωβρίου 2021 01:23:57 ΜΜ\nΑρχική›Διεθνή›Ειδήσεις›Πτώση στην Ευρώπη - ''Βουτιά'' στην Ασία\n10:00 - 14 Μαϊ 2009 | Ειδήσεις\n(upd) Με απώλειες άνοιξαν οι ευρωπαϊκές αγορές, αφού στο Λονδίνο ο FTSE 100 σημειώνει πτώση 0,54% στις 4.308,16 μονάδες. Στη Φρανκφούρτη ο DAX καταγράφει απώλειες 1% στις 4.860,20 μονάδες και στο Παρίσι ο CAC 40 κινείται στο -0,65% στις 3.132,38 μονάδες.\nΣημαντικές απώλειες σημείωσαν οι ασιατικές αγορές, οδηγώντας τον MSCI Asia Pacific Index σε χαμηλά έξι εβδομάδων, καθώς οι λιανικές πωλήσεις των ΗΠΑ εμφάνισαν σημαντική πτώση και η Leighton Holdings μείωσε τις εκτιμήσεις της.\nΣημαντικές απώλειες σημείωσε και η Wall, αφού ο Dow Jones κατέγραψε απώλειες 2,18% στις 8.284, 89 μονάδες, ο Nasdaq βρέθηκε στις 1.664,19 μονάδες με πτώση 3,01% και τέλος ο S&P 500 κινήθηκε πτωτικά 2,69% στις 883,91 μονάδες.\nΣτην Ιαπωνία ο Topix υποχώρησε κατά 3,06% στις 851,52 μονάδες και o Nikkei κατά 2,89% στις 9.070,11 μονάδες. Στο Χονγκ Κονγκ ο Hang Seng έκλεισε στο -3,23% στις 16.508,08 μονάδες, ενώ στη Σαγκάη ο CSI 300 σημείωσε πτώση 0,62% στις 2.796,52 μονάδες.\nΣτην Ταιβάν ο Taiex σημείωσε πτώση 1,87% στις 6.364,17 μονάδες, στη Νότιο Κορέα ο Kospi 2,37% στις 1.380,95 μονάδες και στη Σιγκαπούρη ο Straits 2,49% στις 2.130,91 μονάδες.\nO MSCI Asia Pacific Index υποχώρησε κατά 2,7%.\nΗ Sony, η δεύτερη μεγαλύτερη κατασκευάστρια ηλεκτρονικών ειδών παγκοσμίως, κατέγραψε απώλειες 6,8% εν μέσω εικασιών ότι θα ανακοινώσει προβλέψεις για δεύτερο συνεχόμενο έτος ζημιών.\nΗ Leighton Holdings, η μεγαλύτερη κατασκευαστική εταιρεία της Αυστραλίας, υποχώρησε κατά 7,2% μετά τις μειώσεις των εκτιμήσεών της για ετήσιο κέρδος κατά 10%.\nΗ Rio Tinto Group, η τρίτη μεγαλύτερη μεταλλουργία παγκοσμίως, υποχώρησε 11%, σημειώνοντας απώλειες για δεύτερη μέρα μετά το δημοσίευμα της Daily Telegraph για πιθανή πώληση μεριδίου.


Το ReggaeYard σας στέλνει Tropical Affair με Palov & Mishkin! - ReggaeYard\nΤο ReggaeYard σας στέλνει Tropical Affair με Palov & Mishkin!\nΑυτή την Πέμπτη, στα decks του Bolivar Beach Bar θα βρίσκονται οι Palov & Mishkin!\nΤο ReggaeYard, σε συνεργασία με το Tropical Affair, προσφέρει δύο διπλές προσκλήσεις για την Πέμπτη 15 Ιουνίου στο Bolivar Beach Bar. Πρόκειται για τη δεύτερη Tropical Affair βραδιά του φετινού καλοκαιριού και θα είναι σίγουρα εορταστική με Palov & Mishkin στο εξωτικό dj booth του bar!\nΟ host του Tropical Affair, Blend Mishkin, θα έχει καλεσμένο έναν παλιό γνώριμο, τον Palov. Οι δυό τους αποτέλεσαν ένα πρωτοποριακό δίδυμο την προηγούμενη δεκαετία με δισκογραφικές παραγωγές και πολλές εμφανίσεις. Στις 15 Ιουνίου, οι Palov & Mishkin θα γιορτάσουν δέκα χρόνια από την κυκλοφορία του πολύ επιτυχημένου «Think Twice».\nΤο ReggaeYard, χορηγός επικοινωνίας των Tropical Affair βραδιών στο Bolivar Beach Bar, προσφέρει δύο διπλές προσκλήσεις για τις 15 Ιουνίου. Για να συμμετάσχετε στην κλήρωση αρκεί να μεταφερθείτε στο αντίστοιχο post στο facebook και να το κάνετε Public Share.\nO διαγωνισμός θα τρέχει μέχρι την Τετάρτη 14 Ιουνίου στις 12.00 το μεσημέρι. Οι νικητές θα ειδοποιηθούν με μήνυμα για περισσότερες πληροφορίες.\nΠερισσότερες λεπτομέρειες σχετικά με το event, τους τρόπους πρόσβασης στο Bolivar Beach Bar, τις τιμές, καθώς και άλλες πληροφορίες μπορείτε να βρείτε στη σελίδα του event στο facebook ή στο ReggaeYard.\nBlend Mishkin, Bolivar Beach Bar, Palov, Tropical Affair


Nέα ταινία με άρωμα βενζίνης | inMotion: Νέα | gazzetta.gr\nΚυριακή, 31 Ιανουαρίου 2016 - 19:52\nNέα ταινία με άρωμα βενζίνης\nΜετά τις ταινίες για τον Εντσο Φεράρι και τον Φερούτσιο Λαμποργκίνι ετοιμάζεται ακόμη μία, που θα αναφέρεται σε μία από τις ιστορικότερες μάρκες αυτοκινήτου στον κόσμο!\nΜία καλή είδηση για τους σινεφίλ, που αγαπούν και το αυτοκίνητο. Ένα πολύ δυνατό τιμ ανέλαβε να δημιουργήσει μία κινηματογραφική ταινία για τους ιδρυτές της μάρκας πολυτελείας Rolls-Royce. Η ταινία θα ονομάζεται ‘’Silver Ghost’’ και σκηνοθέτης της θα είναι ο Ασίφ Καπάντια, που είχε γυρίσει και το καταπληκτικό φιλμ ‘’Senna’’ για τον μεγάλο Βραζιλιάνο πιλότο της Formula 1. Η παραγωγή της ταινίας θα γίνει από τον Μάρτιν Σκορτσέζε.\nΣτο επίκεντρο της νέας κινηματογραφικής ταινίας θα βρίσκεται το ξεκίνημα της Rolls-Royce στις αρχές του 19ου αιώνα μέσα από τη σχέση μεταξύ των δύο ιδρυτών της, Τσαρλς Ρος και Χένρι Ρόις. Το σενάριο προβλέπει επίσης έναν σημαντικό ρόλο για τον ηθοποιό, που θα υποδυθεί τον Λόρδο Τζον-Ντάγκλας Μονταγκού και ήταν στενός φίλος των Ρολς και Ρόις, όπως επίσης για την ερωμένη του Ελεανόρ Βελάσκο Θόρντον. Από την τελευταία εμπνεύσθηκαν οι ιδρυτές της Rolls-Royce το γνωστό αγαλματάκι Spirit of Ecstasy, που κοσμεί τις μάσκες των αυτοκινήτων της μάρκας.\nΦαίνεται, ότι οι ταινίες από τον χώρο του αυτοκινήτου τείνουν να γίνουν μόδα. Εκτός από την παραγωγή ‘’Silver Ghost’’, που θα ξεκινήσει περί τα τέλη της χρονιάς, μέσα στο 2016 θα αρχίσουν τα γυρίσματα δύο ταινιών για τη ζωή του Εντσο Φεράρι, ενώ στα σκαριά βρίσκεται και μία βιογραφία του Φερούτσιο Λαμποργκίνι.\nΠάντως ο Καπάντια και ο Σκορτσέζε δείχνουν αποφασισμένοι να δημιουργήσουν μία ντριμ τιμ για την δική τους παραγωγή. Και αυτό μας κάνει να αισιοδοξούμε για ένα φανταστικό αποτέλεσμα!


Από τον Όλυμπο στο Έβερεστ - Οι Έλληνες που έφτασαν στην ψηλότερη κορυφή του κόσμου | Pontos News\nΣοκ στην Ημαθία - Άνδρας έπεσε στις ράγες του τρένου και διαμελίστηκε\n50.000 προσλήψεις στο δημόσιο μέσα στο καλοκαίρι\n2 Ιούνιος 2014, 12:41 - Τελευταία Ενημέρωση: 5 Σεπτέμβριος 2014, 19:11\nΑπό τον Όλυμπο στο Έβερεστ - Οι Έλληνες που έφτασαν στην ψηλότερη κορυφή του κόσμου\nΟ κόσμος στην πλατεία Συντάγματος χαζεύει έκπληκτος αυτόν τον τύπο που ποζάρει στο φακό του «Κ» κρατώντας ένα πολύμετρο σχοινί, μια ορειβατική αξίνα, ένα κράνος. Δεν θυμούνται ότι πριν από 10 χρόνια αυτό που κατάφερε μαζί με τους συνορειβάτες του αποτελούσε ένα από τα μεγάλα ελληνικά κατορθώματα της χρονιάς.\nΣτις 16 Μαΐου 2004, λίγες ημέρες πριν από την απρόσμενη επιτυχία του Euro και ενώ ανέβαινε ο πυρετός της αναμονής των Ολυμπιακών Αγώνων, μια εθνική ομάδα διαφορετική από τις άλλες, στο τέλος μιας περιπετειώδους αποστολής 58 ημερών, κατακτούσε μια κορυφή που, έως τότε, μόλις 2.000 άνθρωποι σε όλο τον κόσμο είχαν καταφέρει να πατήσουν: το Εβερεστ. Ηταν οι πρώτοι Ελληνες που θα έφταναν στην ψηλότερη κορυφή του κόσμου, καθυστερημένα σε σχέση με τις περισσότερες χώρες της Δύσης, αλλά αποφασισμένοι να το κάνουν «για να φύγει από τη μέση», όπως μου λέει σήμερα ο Παύλος Τσιαντός.\nΔέκα χρόνια αργότερα, ο αριθμός αυτών που έχουν ανέβει στο Εβερεστ ξεπερνά τις 4.000 -τα τελευταία 10 χρόνια οι εμπορικές αποστολές που ανεβάζουν «σηκωτούς» στην κορυφή ανθρώπους χωρίς εμπειρία είναι η πλειονότητα-, αλλά οι πραγματικοί ορειβάτες παραμένουν λίγοι και εκ λεκτοί. Και ο ένας κάθεται απέναντί μου σήμερα.\nΟ Παύλος είναι διαφορετικός για ένα λόγο: στην αποστολή στο Εβερεστ, όπως και στις περισσότερες που πραγματοποιεί, κινηματογραφούσε ταυτόχρονα. Επρεπε να ανεβαίνει πρώτος σε ψηλότερα σημεία, να αφήνει την αξίνα και να πιάνει την κάμερα, να καταγράφει την προσπάθεια και να τους προλαβαίνει όταν τον προσπερνούν. Το αποτέλεσμα; Το ντοκιμαντέρ «Από τον Ολυμπο στο Εβερεστ», που καταγράφει την κατάκτηση της κορυφής, αλλά και την προηγούμενη προπαρασκευαστική αποστολή στην κορυφή Τσόο Γιου των 8.200 μέτρων, 20 εναέρια χιλιόμετρα από το Εβερεστ, όπου στα χέρια του ξεψύχησε ο συνορειβάτης του, Χρήστος Μπαρούχας, χτυπημένος από την ασθένεια του υψομέτρου. Δεν ήταν η πρώτη φορά που ζούσε κάτι τραγικό. Το 1998 είχε χάσει έναν ακόμη σύντροφο, τον Μπάμπη Τσουπρά.\n«Εχω δει ανθρώπους να εγκαταλείπουν ζώντας κάτι τέτοιο. Εμένα με κράτησε το ότι έβλεπα πως υπάρχουν περιθώρια βελτίωσης στο θέμα της ασφάλειας. Ηθελα να το κάνω για χάρη τους, αλλά και γιατί πάντα πιστεύεις ότι δεν θα συμβεί σ’ εσένα». Βλέποντας το ντοκιμαντέρ, καταλαβαίνει κανείς ότι αυτή η ανάβαση, όχι η δυσκολότερη όπως λέει ο Παύλος, αλλά σίγουρα η πιο συμβολική και η πιο... ακριβή (10.000 ευρώ έκαστος μόνο για την άδεια), είναι κάτι παραπάνω από άθλος. Η ομάδα έζησε 50 ημέρες πάνω από τα 5.000 μέτρα, στην κατασκήνωση βάσης, κάνοντας καθημερινά αποστολές σε ενδιάμεσες κατασκηνώσεις προκειμένου το σώμα να συνηθίζει το υψόμετρο. Σε θερμοκρασίες που το μεσημέρι φτάνουν τους 39 βαθμούς(!) και το βράδυ αγγίζουν τους -10, με περιορισμένο οξυγόνο, η καταπόνηση του σώματος είναι τεράστια, η ψυχολογία δοκιμάζεται.\nΣτην κορυφή ανταμείβεσαι; «Οταν φτάνεις πάνω από τα 8.000 μέτρα, όπου ο οργανισμός φθίνει, δεν έχεις ενέργεια για συναισθήματα. Οι λειτουργίες σου περιορίζονται στα απολύτως απαραίτητα. Είσαι εκεί, καταλαβαίνεις ότι κάτι σημαντικό έχει συμβεί, αλλά δεν το χαίρεσαι πραγματικά, είσαι σε μέθη. Νιώθεις τι έκανες όταν πια επιστρέψεις. Παρ’ όλα αυτά, όπως λέει και ο συνορειβάτης Γιώργος Βουτυρόπουλος, έστω και αυτήν τη μια στιγμή γαλήνης δεν θα την αντάλλασσες για όλα τα πλούτη του κόσμου».\nΜπορεί να γίνει εθιστικό; «Φυσικά. Το αισθάνεσαι σε κάθε ανάβαση, είναι η ουσία του πράγματος. Η ανάγκη να συγκεντρωθείς μόνο σε αυτό και να σταματήσει να υπάρχει ο χρόνος για σένα είναι εθιστική. Τα τελευταία χρόνια όμως έχω καταλάβει ότι οι πιο δύσκολες κορυφές είναι οι εσωτερικές και σε αυτό η ορειβασία σε βοηθάει, σε αλλάζει ως άνθρωπο. Πολλοί μας λένε τρελούς. Εγώ όμως έχω στο μυαλό μου τη φράση του Καζαντζάκη: “Κάθε άνθρωπος κουβαλάει μια τρέλα, μα η μεγαλύτερη τρέλα από όλες είναι να μην έχεις καθόλου τρέλα”».\nΚαι τώρα πού βρίσκεται εκείνη η ένδοξη ομάδα; «Οι περισσότεροι μετά το Εβερεστ γίναμε οικογενειάρχες, εγώ έχω ένα μωρό 5 μηνών, ο Σπύρος Σούλης ζει στην Αυστραλία και έχει κάνει δύο παιδιά, ο Μιχάλης Στύλλας πηγαινοέρχεται στη Γαλλία, δεν βλεπόμαστε συχνά, όμως όταν έχεις ζήσει κάτι τέτοιο με κάποιους, είναι σαν αδέλφια σου. Μιλούσα πρόσφατα με τον Σπύρο στο τηλέφωνο για τα παιδιά μας. “Φίλε”, μου λέει, “μπροστά στην πατρότητα, το Εβερεστ ήταν παιχνιδάκι!”».


10€ για ένα (1) Γυναικείο Κούρεμα, ένα (1) Λούσιμο και μία (1) Θεραπεία Αναδόμησης Μαλλιών, από το Κομμωτήριο Beauty Hair & Nails στου Ζωγράφου. | | Ψάχνουμε για εσάς τις καλύτερες προσφορές\n€10,00 €23,00\tΠαρε την Προσφορα\nΔυνατότητα εξαργύρωσης προσφοράς άμεσα με την αγορά του κουπονιού και έως τις 30/09/2019. Η προσφορά ισχύει για όλες τις ημέρες λειτουργίας ΕΚΤΟΣ Σαββάτου. Εξαιρούνται οι επίσημες αργίες. Το κάθε κουπόνι είναι ατομικό και περιλαμβάνει: ~ Ένα (1) Γυναικείο κούρεμα. ~ Ένα (1) Λούσιμο. ~ Μία (1) Θεραπεία Αναδόμησης Μαλλιών. Κάθε χρήστης μπορεί να αγοράσει απεριόριστα κουπόνια για ατομική χρήση και υπό μορφή δώρου. Απαραίτητη τηλεφωνική επικοινωνία δύο μέρες πριν για ραντεβού στο τηλέφωνο που αναγράφεται στο κουπόνι σας. Για ακύρωση ή αλλαγή ραντεβού απαιτείται τηλεφωνική επικοινωνία τουλάχιστον 1 ημέρα πριν. Τα ραντεβού κλείνονται πάντα με βάση την διαθεσιμότητα. Τα κουπόνια είναι απαραίτητο να εκτυπωθούν και να προσκομιστούν σε έντυπη μορφή.


Ταινίες Μικρού Μήκους στη Δροσιά – / ΕΝΘΕΤΟ /\nElsa 16/01/2019 Νέα\n“APPLE PIE” της Αθηνάς Φωτοπούλου και Δέσποινας Γραμματικάκη (Σπουδαστική ταινία μυθοπλασίας 2018/13΄)\n«Η ΦΑΜΠΡΙΚΑ» του Αλέξανδρου Σικαλιά. (Σπουδαστική ταινία μυθοπλασίας)\nΈνας τίμιος εργάτης έρχεται αντιμέτωπος με τον ίδιο τον εαυτό του, όταν καλείται να πάρει αποφάσεις που θα καθορίσουν την εργασιακή του πορεία. 2018/20′\nΟ κοινωνικός ιστός μοιάζει αμετάβλητος έχοντας ως μόνη διαφορά τα χαρακτηριστικά των ανθρώπων. Η ταινία βασίζεται πάνω στις σημειώσεις ενός οδοιπορικού που διήρκεσε δέκα μήνες. Κέρδισε το Ειδικό Βραβείο Περιβάλλοντος και Κλιματικής Αλλαγής στο Φεστιβάλ Δράμας το 2018. 2018/10′\n«TELL ME A LIE» (“Πες μου ένα ψέμα”) του Αναστάσιου Γκότση. 2014/13′\nΠαρουσιάζει ο βραβευμένος ηθοποιός και σκηνοθέτης Δημήτρης Πετρόπουλος.\nΟι προβολές γίνονται στις 20.00 στο Πολιτιστικό Κέντρο Δροσιάς, Γρ. Λαμπράκη 19.\nPosted in Νέα and tagged ΔΡΟΣΙΑ, ΗΜΕΡΕΣ ΚΙΝΗΜΑΤΟΓΡΑΦΟΥ, ΟΜΑΔΑ ΠΟΛΙΤΙΣΜΟΥ Δ.Κ. ΔΡΟΣΙΑΣ, ΠΟΛΙΤΙΣΤΙΚΟ ΚΕΝΤΡΟ ΔΡΟΣΙΑΣ, ΣΙΝΕΜΑ. Bookmark the permalink.\nΣυζήτηση με την ποιήτρια Ασημίνα Ξηρογιάννη στο βιβλιοπωλείο Σπόρος


Ήρθε η Skoda Octavia με μηδέν κατανάλωση - AutoGreekNews\nΑρχική » Ήρθε η Skoda Octavia με μηδέν κατανάλωση\nΗ Kosmocar-Skoda ανακοινώνει την έναρξη διάθεσης της νέας Skoda Octavia iV, σε δύο παραλλαγές ισχύος, τόσο στην «απλή» όσο και στην RS έκδοση. Αμφότερες παρέχουν ηλεκτρική αυτονομία έως 60 χλμ. στον κύκλο WLTP, κινούμενες αμιγώς ηλεκτρικά και με μηδενικές εκπομπές ρύπων.\nΗ Octavia iV έχει συνδυαστική ισχύ 204 PS, ροπή 350 Nm, τελική ταχύτητα 220 χλμ./ώρα και επιτάχυνση 0-100 χλμ./ώρα σε 7,7 δλ. Η πιο σπορ Octavia RS iV παράγει 245 PS και μέγιστη ροπή 400 Nm. Στη λειτουργία Sport, που επιτρέπει στον οδηγό να κάνει χρήση της πλήρους ισχύος του αυτοκινήτου, η Octavia RS iV, τόσο σε έκδοση Grand Coupe όσο και Sportswagon επιταχύνει στο 0-100 χλμ./ώρα σε μόλις 7,3 δλ., με τελική ταχύτητα 225 χλμ./ώρα. Σε σύγκριση με την αντίστοιχη έκδοση με δίλιτρο βενζινοκινητήρα, η επιτάχυνση 80-120 χλμ./ώρα είναι 2,2 δευτερόλεπτα πιο γρήγορη στην RS iV έκδοση.\nΚαι οι δύο εκδόσεις Octavia iV τροφοδοτούνται από έναν βενζινοκινητήρα 1.4 TSI 150 PS και έναν ηλεκτρικό κινητήρα 116 PS. Κινητήρας εσωτερικής καύσης, κιβώτιο ταχυτήτων DSG και ηλεκτροκινητήρας, είναι συνδεδεμένοι σε κοινό άξονα. Το κιβώτιο ταχυτήτων είναι τριπλού συμπλέκτη 6 σχέσεων, ενώ η λειτουργία ελέγχεται με τεχνολογία shift by wire. Ο τρίτος συμπλέκτης χρησιμοποιείται για την απεμπλοκή του θερμικού κινητήρα από τον ηλεκτρικό κατά την αμιγώς ηλεκτρική κίνηση.\nΑξίζει να σημειωθεί ότι και οι δύο plug-in υβριδικές εκδόσεις, διαθέτουν πλήρως ανεξάρτητη πίσω ανάρτηση με άξονα 4 συνδέσμων. Το προοδευτικό τιμόνι που ανήκει στο βασικό εξοπλισμό και ο δυναμικός συντονισμός της ειδικά προσαρμοσμένης σπορ ανάρτησης, που είναι χαρακτηριστικός για τη σειρά RS, ανταποκρίνονται σε συμμετοχικά στυλ οδήγησης. Όπως και στην Octavia iV, η απόσταση από το έδαφος είναι 143 χλστ.\nΚαι οι δύο εκδόσεις iV της Octavia διαθέτουν μπαταρίες ιόντων λιθίου υψηλής τάσης, χωρητικότητας 37 Ah, με ονομαστική ενέργεια 13 kWh. Συνολικά, οι εκπομπές CO2 ανέρχονται μόνο σε περίπου 30 γρ./χλμ., πράγμα που σημαίνει ότι το αυτοκίνητο πληροί ήδη τις απαιτήσεις για το μελλοντικό πρότυπο εκπομπών Euro 6d. Παράλληλα, αυτό συνεπάγεται μηδενικά τέλη κυκλοφορίας, αλλά και μειωμένο Τέλος Ταξινόμησης.\nΔείτε ακόμα: Πόσα άλογα κρύβει μια Skoda Octavia RS του 2014;\nΌπως και η εξίσου ισχυρή RS που διαθέτει βενζινοκινητήρα 2.0 TSI, η Skoda Octavia RS iV είναι εξοπλισμένη με αεριζόμενους δίσκους φρένων διαστάσεων 340×30 χλστ. στον μπροστινό άξονα και 310×22 χλστ. στον πίσω άξονα. Τέλος, σε ότι αφορά τον χώρο αποσκευών, αυτός είναι 450 λίτρα για την Grand Coupé έκδοση και 490 λίτρα για την Sports Wagon.\nΗ Octavia iV είναι διαθέσιμη με το αμάξωμα Grand Coupe, αρχικά στην έκδοση με τους 204 ίππους και στα επίπεδα εξοπλισμού Ambition και Style, που έχουν διαμορφωθεί ειδικά για τις απαιτήσεις ενός plug-in hybrid αυτοκινήτου. H έκδοση RS με τους 245 ίππους θα ακολουθήσει προσεχώς. Ειδικά για το λανσάρισμα και προκειμένου η αγορά ενός τέτοιου «πράσινου» μοντέλου να καταστεί πιο προσιτή, προσφέρεται επιπλέον έκπτωση 3.000 ευρώ, με την προτεινόμενη τιμή λιανικής να ξεκινά από 31.900 ευρώ. Ειδικά για τους επαγγελματίες οδηγούς (ταξί), η επιδότηση από το πρόγραμμα «Κινούμαι Ηλεκτρικά» καθώς και πρόσθετο οικολογικό bonus που προσφέρει η Kosmocar-Skoda, καθιστούν τη Skoda Octavia iV μία εξαιρετικά συμφέρουσα επιλογή, με τις τιμές να ξεκινούν από 24.247 ευρώ.\nOctavia Grand Coupe iV Τιμή Τιμή με έκπτωση Τιμή ταξί με επιδότηση\nTags: Skoda Skoda Octavia Skoda Octavia RS iV\nΈκτακτο: Νέο Nissan Qashqai Μετακομίσεις και επενδύσεις 73 δις για το VW Group


Τα κατά Μάρκον: Μαΐου 2008\nΑναρτήθηκε από Markos Nikitakis στις 5/28/2008 05:53:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΣάββατο 14 Απριλίου 2007. Εφημερίδα ΕΛΕΥΘΕΡΟΤΥΠΙΑ. Σελίδα 18, τίτλος άρθρου Λευκάδιον Φως, αρθρογράφος ο συγγραφέας του «Ζ» Βασίλης Βασιλικός.\nΈνας σημαντικός συγγραφέας λοιπόν αρθρογραφεί για τη Λευκάδα σε εφημερίδα πανελλήνιας και μεγάλης κυκλοφορίας. Εξ ορισμού το πράγμα είναι σημαντικό, ενόψει μάλιστα και της επερχομένης τουριστικής περιόδου.\nΔιάβασα το άρθρο και ομολογώ πως εκνευρίστηκα, όχι με τον αρθρογράφο μα με αυτούς που τον ενημέρωσαν για το νησί και τον οδήγησαν να γράψει τόσες ανακρίβειες.\nΞεκινά το άρθρο με τον Λευκάδιο Χερν, ποιον άλλο. Σε αυτόν τον τόπο και για κάποιους είναι ο σημαντικότερος άνθρωπος που έζησε εδώ! (Δυο χρόνια μόλις και μωράκι μα τι σημασία έχει;) Διαφωνώ, έχω κατά καιρούς εκφράσει τη διαφωνία μου δημοσίως και θα το ξανακάνω. Καλός είναι ο Χερν ή αλλιώς Ιακούμι Κοϊζούμι, για να αδελφοποιούμαστε με τους Ιάπωνες και να εισαγάγουμε κάμποσα γεν. Σημαντικός ποιητής επίσης (εθνικός ποιητής για τους Ιάπωνες) μα έχουμε σημαντικότατους Έλληνες και Λευκαδίτες να προβάλλουμε και δεν το κάνουμε. Αυτή η «Χερνολαγνεία και Χερνολατρεία» από κάποιους, είναι ακαταλαβίστικη αν μη τι άλλο. Θυμίζει μια γυναίκα με κουρελιασμένα και παλιά ρούχα, που φοράει δεκάδες γυαλιστερά μπιχλιμπίδια και βάφεται έντονα για να ξεχωρίζει.\nΓια τη Φιλαρμονική Λευκάδας ούτε λέξη για το γεγονός ότι είναι η δεύτερη φιλαρμονική που ιδρύθηκε στην Ελλάδα και ότι έπαιξε στους Πρώτους Ολυμπιακούς Αγώνες!\nΑς δούμε όμως μερικά χαρακτηριστικά αποσπάσματα από το άρθρο του Βασιλικού.\n« Η Άννα Νικοδήμου από τη Λευκάδα, από τους «αφανείς» της εξέγερσης του Πολυτεχνείου, και ο Βασίλης Θερμός ηγούνται του Πολιτιστικού Κέντρου του Δήμου Λευκάδας» γράφει ο Βασιλικός.\nΚαι για το θέατρο:\n«… ενώ πρόσφατα «επενεπλάκη» από τη γραφειοκρατία της Ε. Ε, το νέο κτίριο το οποίο θα στεγάσει πολυσυνεδριακό κέντρο, όπερα, βιβλιοθήκη, εκθεσιακούς χώρους κτλ (ένα υπέροχο αρχιτεκτόνημα με σχέδια του διάσημου αρχιτέκτονα Βαλσαμάκη), που φέτος ολοκληρώνεται για να εγκαινιαστεί του χρόνου, τιμώντας τη Μαρία Κάλλας, η οποία τελευταία φορά τραγούδησε στην Ελλάδα το 1964, στην κεντρική πλατεία της πόλης», συνεχίζει ο Βασιλικός.\nΘαρρώ πως εδώ έχουμε παράκρουση. Απενεπλάκη από τη γραφειοκρατία της Ε. Ε λοιπόν, επιτέλους, η … όπερα, το πολυσυνεδριακό κέντρο, η βιβλιοθήκη κλπ; Καλά εμείς όλοι που το λέμε και το ξαναλέμε θέατρο ζούμε αλλού; Εμείς όλοι που ξέρουμε πως ενεπλάκη ο συγκεκριμένος χώρος και το συγκεκριμένο έργο στα γρανάζια της Ε. Ε τρώμε «κουτόχορτο»;\nΚανείς δεν είπε στον χριστιανό πως αυτό το «υπέροχο αρχιτεκτόνημα» (τρομάρα μας) είναι παράνομο, σε μπαζωμένο και αμφισβητούμενο ιδιοκτησιακά χώρο και ότι πάνω του (δηλαδή πάνω στο Λευκαδίτικο λαό) έπαιξαν «μακριά γαϊδούρα» διάφοροι, ειδικοί και μη, σχετικοί και μη, «δοκησίσοφοι» και κουτοπόνηροι, αρμόδιοι και αναρμόδιοι;\nΘα εγκαινιαστεί γράφει σε ένα χρόνο, τιμώντας τη Μαρία Κάλλας. Θα του είπαν φαίνεται ότι σκέφτονται να το βαφτίσουν με το όνομά της! Αυτό είναι κάτι που ακούγεται τελευταία. Πρόκειται για ανέκδοτο φαντάζομαι γιατί αν ισχύει….\nΕυτυχώς ο Βασιλικός γράφει για τα σκουπίδια μας .\n« Νησί του πολιτισμού λοιπόν η Λευκάδα, έχει ωστόσο δύο βασικά προβλήματα: τα σκουπίδια που στοιβάζονται δίπλα στη μαρίνα της (μια από τις σημαντικότερες στο Ιόνιο) και την ύδρευση (από το Μόρνο).\nΟ νεοεκλεγείς δήμαρχος Βασίλης Φέτσης, επί 12ετία πρόεδρος της κοινότητας Αγίου Νικήτα, που την προίκισε με τριτοβάθμιο καθαρισμό, πριν η κοινότητα αυτή ενταχθεί «καποδιστριακά» στον Δήμο Λευκάδας, έχει λύσεις να προτείνει οι οποίες, αν υιοθετηθούν, μπορούν να αποτελέσουν πρότυπα για όλους τους δήμους της χώρας: ένα εργοστάσιο (στο χώρο του νυν σκουπιδότοπου) για ανακύκλωση και επεξεργασία στέρεων αποβλήτων που συμπιέζονται σε μάζες αδρανών υλικών. Ελπίζω να εισακουστεί η πρότασή του, που είναι υγιεινή και αισθητικά αποδεκτή, ώστε να ανακουφιστεί ο πολιτισμός από τα … σκουπίδια του…»\nΤι «φούμαρα» τον κέρασαν τον άνθρωπο ! Θαρρώ πως ο «Ξένιος Ζευς» θα διαγράψει τη Λευκάδα από τα κιτάπια του. Είναι αδιανόητο έναν σημαντικό άνθρωπο και συγγραφέα να τον εκθέτεις έτσι. Να τον κάνεις να γράφει πράγματα που, αν μη τι άλλο, κάνουν τους περισσότερους από τους κατοίκους τούτης της πόλης να γελούν. Ύδρευση από τον … Μόρνο; Την προίκισε με τριτοβάθμιο καθαρισμό; Σκουπίδια που «στοιβάζονται» δίπλα στη μαρίνα; Ώστε δεν μπαζώνουν τη θάλασσα; Εργοστάσιο Ανακύκλωσης, χωρίς Ανακύκλωση; Χώρο για ΧΥΤΥ που θα βρούμε, του είπαν; Στον Βιολογικό, όπως και τώρα;\nΈλεος! Τα πάντα λοιπόν στον βωμό μιας «άρρωστης προβολής» ανθρώπων και τόπου; Τα πάντα στο βωμό ενός πρόσκαιρου κέρδους;\nΚαι ο μεγάλος Βασίλης Βασιλικός; Έτσι εύκολα τα έχει τα λόγια, τόσο εύκολα πείθεται από τους άλλους ή μέρες που είναι είπε να «λιβανίσει» λίγο και αυτός; Θαρρώ όμως πως δεν του πάνε τα λιβάνια…\nΑναρτήθηκε από Markos Nikitakis στις 5/28/2008 05:51:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΔιάλειμμα. Να μην είμαστε πάντα γκρινιάρηδες, να μην προκαλούμε, να μην κακιώνουμε, να μην γινόμαστε, αδίκως θαρρώ, αντιπαθείς. Να στραφούμε στη λύτρωση της ποίησης για μια ανάσα.\nΣυγχωρήστε με μα θα δημοσιεύσω κάποιες, χρόνια πίσω, προσπάθειές μου. Προσπάθειες όχι να γράψω ποίηση μα κυρίως να εκτονωθώ μέσα από τη δούλεψή της. Γιατί για μένα έτσι λειτουργεί το γράψιμο, με την όποια μορφή του. Σαν εκτόνωση.\nΔεν είσαι στα καλά σου, παίρνεις μολύβι και χαρτί, βγάζεις τις όποιες σκέψεις σου κι ύστερα, σαν εκτονωθείς, ρίχνεις το χαρτί σε ένα συρτάρι. Χρόνια μετά, σκαλίζοντας το συρτάρι, ίσως διαπιστώσεις ότι κάτι έβγαλες και ίσως θελήσεις, αφού ίσως το επεξεργαστείς, να το δώσεις στους συνανθρώπους σου.\nΑν το κάνεις, καταθέτεις την ψυχή σου στους άλλους. Αν όχι, δεν πειράζει, το δημιούργημα έκανε τη δουλειά του τότε…\nΔεν έχω κάνει επεξεργασία. Είναι σχεδόν όπως πρωτογράφτηκαν. Εν καιρώ θα το κάνω φαντάζομαι…\nΜ Ν Η Μ Ε Σ Τ Ο Υ Α Υ Ρ Ι Ο\nΟι κορυφογραμμές του μυαλού μου\nδέχονται τους επιδρομείς\nπου στήνουν τις σημαίες της μνήμης\nτις κυματίζουσες με πλείσια χαμόγελα.\nΟι πρόποδες του νου μου ανασαίνουν\nΒήμα το βήμα ξεδιπλώνονται μνήμες.\nΑνοίγει η καρδιά και απλώνει\nτην κορδέλα της θύμησης στα μάτια,\nπου αχόρταγα διαβάζουν το χρόνο\nΕυλογημένος ας είναι ο ήλιος\nμιας μέρας της Άνοιξης\nκαι τα κατσίκια, που στο χορτάρι μετρούν\nμ’ ατζοπηδήματα τη χαρά τους\nΗ βροχή και ο αγέρας θ’ αδράξουν\nγομολάστιχα και σαράκι,\nπροσπαθώντας να σβήσουν τα βήματα.\nΝα ρίξουν τους ιστούς στη λήθη.\nΚι ο νους μου, ραγισμένος καθρέφτης,\nθα ναρκισσευτεί το είδωλό του,\nτο ξεχαρβαλωμένο από τον άνεμο,\nπροσπαθώντας να το αναστήσει\nΜε κόλλα πεθύμιας κι ανάγκης κολλώντας,\nτα σκόρπια κομμάτια\nΜακριά από τόπο και χρόνο χαμένος\nτο νου μου θα εκδώσω\nστον πλειστηριασμό της ανάγκης.\nΚαι ποιος θα τον πάρει\nέτσι ραγάδες και μνήμες γιομάτο\nέτσι δοσμένος που θα’ ναι\nΡ Ο Τ Ε Σ\n«CANDIA» στη ρότα για Κρήτη\nΣτην άκρα του παράλογου ριγμένο\nσαν με δεις,\nστα χίλια φύκια της αμμούδας πεταμένο,\nμ’ απόχρωσες γαλαζοπράσινες\nκαι με κλεισμένους μέσα μου\nόλου του κόσμου τους αγέρηδες,\nμη πεις για το Θεό\n«Είναι ένα καράβι που προσάραξε\nκακήν πορεία ακλουθώντας».\nκαι προπαντός μη λυπηθείς\nμε δάκρυα κροκοδείλια\nμη κλάψεις την κατάντια μου.\nΣκύψε μονάχα λίγο πιο πολύ\nκαι πρόσεξέ με.\nΣκύψε λιγάκι πιο πολύ μες στην καρδιά σου\nκαι δες με, με τα μάτια της.\nΣκύψε με μάτι καθαρό\nαπό της πλάνας της ζωής τα οράματα\nκαι από τους δρόμους\nπου ως τώρα σού’ χουν δείξει\nβάλε τα’ αυτί σου\nκι αφουγκράσου με.\nΘ’ ακούσεις μέσα μου της θάλασσας τον ήχο\nτόσο μα τόσο καθαρό που θα τρομάξεις.\nΓιατί έχω μέσα μου απέραντη τη θάλασσα\nκι ανάγκη εγώ δεν έχω\nαπό μπούσουλες και ρότες.\nΑναρτήθηκε από Markos Nikitakis στις 5/25/2008 08:48:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΒρέθηκα σε μια ημερίδα για τους μετανάστες που πραγματοποιήθηκε στην αίθουσα συσκέψεων του δήμου Λευκάδας την Κυριακή 11 Ιουνίου. Δεν παρακολούθησα δυστυχώς όλη τη διαδικασία, οφείλω να ομολογήσω όμως ότι το πρώτο μέρος που παρακολούθησα ήταν αρκούντως ικανοποιητικό. Μπράβο στους διοργανωτές, ιδιαιτέρως στην κα Λίντα Παπαγαλάνη που είχε την ιδέα, τους αξίζουν πολλοί έπαινοι και για το θέμα και για την παρουσίασή του.\nΓια το περιεχόμενο της ημερίδας θα διαβάσετε σίγουρα και στην εφημερίδα που κρατάτε στα χέρια σας και σε άλλες.\nΑπό τη μεριά μου θέλω απλώς να κάνω μερικές επισημάνσεις και να τονίσω μερικά, κατά την άποψή μου, σημαντικά θέματα.\nΟ Ανουάρ και ο «Θωμάς»\nΟ Ανουάρ από το Πακιστάν, μέλος του Ελληνικού φόρουμ Μεταναστών, είπε στην ομιλία του κάτι που μου έκανε μεγάλη εντύπωση..\n« Χρησιμοποιώ τη φράση «ανεπίσημος» μετανάστης. Δεν υπάρχει η λέξη «παράνομος». Η ζωή δεν είναι παράνομη! ».\nΤούτη η πρόταση έχει τόση δύναμη μέσα της που, για να την αναλύσεις, πρέπει να γράψεις πραγματεία για το θέμα. Η αίσθηση και η ανατριχίλα όμως που νοιώθεις, ακούγοντας την, αρκεί για να σε γεμίσει τύψεις για την εν γένει συμπεριφορά σου ή για τη μη δραστηριοποίησή σου, προκειμένου η κοινωνία να δει με «άλλο μάτι» τούτους τους συνανθρώπους μας..\nΟ «Θωμάς» από την Αλβανία (αναγκάστηκε να αλλάξει όνομα για να γίνει αποδεκτός από την κοινωνία μας) μίλησε για τα χρήματα και τον κόπο που απαιτεί η γραφειοκρατία μας. Χίλια ευρώ, χωρίς λαδώματα κ. λ. π, κοστολόγησε ένα και μόνο πιστοποιητικό που πρέπει να προσκομίσει για την άδεια παραμονής του ! Μίλησε επίσης για «ταρίφες» και «τιμοκαταλόγους υπηρεσιών» από υπαλλήλους (που ορκίστηκαν να τηρούν τους νόμους και τους κανόνες κατά τα άλλα) και για καυγάδες μεταξύ των υπαλλήλων για τη μοιρασιά της μίζας…\nΤώρα γιατί εγώ, αν και άκουγα για ανθρώπους, φανταζόμουν ύαινες και κοράκια, είναι, θαρρώ, θέμα ψυχιάτρων …\nΜετανάστες «δεύτερης γενιάς»\nΤούτοι οι άνθρωποι που, αναγκασμένοι από την ανέχεια οι περισσότεροι, άφησαν τις πατρίδες τους για μια καλύτερη ζωή, έχουν βρεθεί χρόνια τώρα «στο μάτι του κυκλώνα».\nΤα παιδιά τους δεν εγγράφονται στα δημοτολόγια και κατά συνέπεια δεν τους χορηγείται πιστοποιητικό γέννησης κα πιστοποιητικό οικογενειακής κατάστασης. Ουσιαστικά, "εγγράφονται" ως μετανάστες καταδικασμένα σε ελλιπή πολιτικά, εκπαιδευτικά, εργασιακά δικαιώματα! Ανήκουν σε μια "γκρίζα" αδιευκρίνιστη ζώνη ημιπαρανομίας, που τα αφήνει μετέωρα, χωρίς βασικά στοιχειώδη δικαιώματα και καταδικασμένα στο περιθώριο, στον κοινωνικό αποκλεισμό.\nΑυτοί λοιπόν οι νέοι και νέες, που γεννιούνται, μεγαλώνουν στην Ελλάδα όπως όλα τα ελληνόπουλα, και είναι χιλιάδες, μετατρέπονται σε "μετανάστες δεύτερης γενιάς" (Είναι λανθασμένος ό όρος "δεύτερη γενιά μεταναστών" καθώς τα παιδιά των μεταναστών δεν είναι μετανάστες) όσο πλησιάζουν την ενηλικίωση τους. Μετανάστες που πρέπει να παρουσιάσουν ένσημα του εργοδότη τους για να αποκτήσουν άδεια παραμονής!\nΜόλις ενηλικιωθούν δηλαδή, παύουν να προστατεύονται από την οικογένεια και πρέπει να έχουν δική τους άδεια παραμονής, άρα ένσημα, άρα… τρεχάτε ποδαράκια μου !\nΛες και διαγράφεται με μια (κρατική) μονοκοντυλιά το γεγονός ότι γεννήθηκαν, μεγάλωσαν και σπούδασαν σ’ αυτή τη χώρα και ότι δεν είναι μετανάστες.\nΔεν έχουν καν τη δυνατότητα να αποδείξουν ότι δεν είναι…ελέφαντες.\nΌλη αυτή η "απίθανη και όμως αληθινή" ιστορία θα ήταν για γέλια αν δεν ήταν τραγική για τις ζωές αυτών των παιδιών.\nΜετέωρα καθώς είναι και στερημένα από χαρτιά που νομιμοποιούν την ύπαρξή τους στη Ελλάδα, μπορούν ανά πάσα στιγμή να απελαθούν. Να απελαθούν όμως πού; Στη χώρα καταγωγής των γονιών τους που ποτέ δεν γνώρισαν και τη γλώσσα της οποίας συνήθως δεν μιλούν; Αλλά δεν πρόκειται μόνο για αυτό. Ακόμα κι αν δεν απελαθούν, δεν μπορούν να ασκήσουν στη "νέα πατρίδα τους" κανένα από τα επαγγέλματα που σπούδασαν. Πρέπει ανυπερθέτως να βρουν αμέσως εργοδότη και ένσημα επειδή έχουν το "δικαίωμα" να είναι αποκλειστικά και μόνο… οικονομικοί μετανάστες.\nΤην ώρα λοιπόν που οι φίλοι και συμμαθητές τους κάνουν σχέδια και όνειρα για το μέλλον τους, τα παιδιά αυτά βιώνουν ένα αληθινά υπαρξιακό δράμα. Εντελώς ξαφνικά, γίνονται "ξένοι" και παράνομοι, χωρίς παρόν και μέλλον, με το άγχος της ανασφάλειας να κυριαρχεί στη καθημερινή τους ζωή και να την κάνει κομμάτια και θρύψαλα. Έτσι απλά, χωρίς κανένα ουσιαστικό λόγο και αιτία.\nΠάρα πολλά παιδιά Ελλήνων μεταναστών βρέθηκαν ή γεννήθηκαν στη Γερμανία, στην Αμερική, στην Αυστραλία και άλλου στον κόσμο. Κάνεις δεν τους αρνήθηκε το δικαίωμα του ΠΟΛΙΤΗ. Αρκετοί διακρίθηκαν και διέπρεψαν ως ισότιμα μέλη των κοινωνιών που τους υποδέχτηκαν. Μια ματιά στα Ελληνικά πανεπιστήμια και στα πανεπιστήμια του εξωτερικού θα σας πείσει για αυτό.\nΗ λογική σηκώνει τα χέρια ψηλά. Οι αρχές του ελληνικού και ευρωπαϊκού πολιτισμού παραμένουν ανεφάρμοστες. Οι παππούδες μας πρόσφυγες, οι γονείς μας μετανάστες και εμείς ξενοφοβικοί!!!\nΆνθρωποι, όχι αντικείμενα\nΞέρω ότι η χώρα μας έχει στη διάθεσή της λίγα σχετικά μέσα σε σχέση με μεγαλύτερες πληθυσμιακά χώρες να αντιμετωπίσει την συνεχή παράνομη μεταναστευτική ροή, ξέρω ότι οι υποδομές και οι δυνατότητές μας είναι δυσανάλογα μικρές σε σχέση με τις ανάγκες ενός τεράστιου παγκόσμιου πια φαινόμενου - προβλήματος. Ξέρω επίσης ότι η χώρα μας και σαν χώρος-αγορά είναι δύσκολο να απορροφήσει όλο το ξένο ανθρώπινο δυναμικό που «εισβάλει». Από την άλλη όμως όλοι ξέρουμε ότι εδώ μιλάμε για ανθρώπους, όχι αντικείμενα. Πρόκειται για ψυχές που ψάχνουν να ζήσουν, να αναπνεύσουν με αξιοπρέπεια. Δεν ψάχνουν για κάποιο νέο Ελ Ντοράντο όπως θέλουν μερικοί να πιστεύουμε. Δεν αναζητούν στην πραγματικότητα ούτε τη Γη της Επαγγελίας. Αναζητούν τροφή για το σώμα και τη ψυχή τους. Αναζητούν μια ελάχιστη εκπαίδευση, ένα αξιοπρεπές μερίδιο ζωής για τους ίδιους και τα παιδιά τους.\nΔεν είναι υποχρεωτικό οι μετανάστες ή οι πρόσφυγες, που τελικά φτάνουν ως εδώ (πολλοί καταλήγουν στους υγρούς τάφους των θαλασσών μας), να βασανίζονται και να αντιμετωπίζονται σαν σκουπίδια από αμόρφωτους κι απαίδευτους κρατικούς αξιωματούχους. Είναι κοινό το μυστικό περί της βίας που χρησιμοποιείται εναντίον τους, εις βάρος κάθε διεθνούς δικαίου περί των ανθρωπίνων δικαιωμάτων. Επιτέλους, λίγος σεβασμός στην έννοια ΑΝΘΡΩΠΟΣ !\nΕίναι γεγονός ότι σε μια ημερίδα, τα λόγια που θα ακουστούν από τους πάντες, είτε είναι κρατικοί αξιωματούχοι είτε φορείς είτε κοινοί πολίτες, θα είναι λόγια κατανόησης και συμπάθειας για τα προβλήματα των μεταναστών, αγανάκτησης για το «άπονο κράτος» που δεν νομοθετεί σωστά και οργής για όλους τους «ρατσιστές» και «ξενόφοβους».\nΤο θέμα είναι πως όταν οι περισσότεροι από τους «συμπαθούντες» και «συμπάσχοντες» πάνε στα σπίτια τους, θα απαγορεύσουν στα παιδιά τους να κάνουν παρέα με τα παιδιά των μεταναστών, θα οργιστούν όταν καταλάβουν ότι το παιδί τους, το καμάρι τους, ερωτεύτηκε αλλοδαπό, τον Ομάρ θα τον πούνε «αράπη», τον Ρουμάνο θα τον χαρακτηρίσουν «κλέφτη» εξ αρχής, την Ταμάρα θα τη δουν μόνο σαν «πόρνη», δίμετρη γαρ και Ουκρανέζα, τον Σαλί, τον Ελία ή τον Εμβέρ, θα τον πουν περιφρονητικά «Αλβανό», άρα κατώτερο άνθρωπο, κοντολογίς λίγοι θα αλλάξουν από τα αποτελέσματα της ημερίδας.\nΤο θέμα είναι ότι οι περισσότεροι κρατικοί αξιωματούχοι, που «χύνουν μαύρο δάκρυ» στις ημερίδες, δεν κάνουν σχεδόν τίποτα, όλο τον υπόλοιπο καιρό, για να βοηθήσουν τούτους τους ανθρώπους.\nΟι Ρομά που έχουμε πετάξει στα σκουπίδια εδώ και μήνες, είναι αδιάψευστοι μάρτυρες αυτής της συμπεριφοράς. Γιατί τόσους μήνες κανένας φορέας, κανένας αξιωματούχος δεν έχει αντιδράσει;\nΓιατί απλώς είναι «γύφτοι», άρα άνθρωποι ενός κατώτερου Θεού για τους περισσότερους. Γιατί αυτοί οι άνθρωποι δεν δικαιούνται να έχουν όνειρα, δεν μπορεί και δεν πρέπει να ζουν ανάμεσά μας μη και μας «μολύνουν». Ποιους; Εμάς τους «δηλητηριασμένους» από την κακία μας, τους «χοντρόπετσους» από την απάθειά μας και τους «χολεριασμένους» από την εμπάθειά μας.\nΓια να γυρίσει ο ήλιος θέλει δουλειά πολλή, λέει ο ποιητής.\nΕίναι η παιδεία μας που θέλει βάθεμα, συμπληρώνω εγώ, αν μου επιτρέπετε!\nΥ.Γ. Παρακαλώ μη μιλήσει κανείς για «δολοφόνους», «εγκληματίες» και «παράνομους», που όντως έχουν παρεισφρήσει με τους μετανάστες στη χώρα μας. Δεν χαρακτηρίζει το σύνολο των μεταναστών και των προσφύγων, που είναι εκατοντάδες χιλιάδες. Άλλωστε και οι «γηγενείς, καθαροί και αμόλυντοι», δεν είναι όλοι ίδιοι και μάλλον δεν είναι σε ποσοστό λιγότερο «αθώοι».\nΑναρτήθηκε από Markos Nikitakis στις 5/20/2008 09:30:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από Markos Nikitakis στις 5/20/2008 09:22:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΜείωση και υδροκεφαλισμός των δήμων\nΡιζικές αλλαγές στη δομή της χώρας επιφέρει το σχέδιο της κυβέρνησης για τη διοικητική αναδιάρθρωση.\nΟι περιφέρειες της χώρας από δεκατρείς(13) που είναι σήμερα θα μειωθούν σε πέντε\n(5), θα έχουν καθαρά επιτελικό κρατικό χαρακτήρα και θα ταυτίζονται με τα γεωγραφικά όρια των πέντε αναπτυξιακών περιφερειών, όπως ακριβώς προσδιορίζονται στο ΕΣΠΑ που ψηφίστηκε από τη Βουλή. Οι 54 νομαρχίες θα καταργηθούν και στη θέση τους θα ιδρυθούν 15 νέες αυτοδιοικητικές μονάδες «περιφερειακού» χαρακτήρα με εντελώς νέες αρμοδιότητες και υπηρεσιακή δομή. Οι 1.034 δήμοι θα συγχωνευθούν μεταξύ τους, έτσι ώστε να προκύψουν περίπου 400 νέοι δήμοι, εκ των οποίων περίπου οι 200 θα ταυτίζονται με τα όρια των πρώην επαρχιών στην ύπαιθρο και στα αστικά κέντρα. Ταυτόχρονα θα διατηρηθούν οι 160 δήμοι στα συγκροτήματα της Αθήνας και της Θεσσαλονίκης, ενώ θα ισχύσει και η αρχή «ένας δήμος για κάθε νησί της χώρας».\nΒεβαίως από την αρχή αυτή εξαιρούνται τα μεγάλα νησιά, όπως η Κρήτη, η Εύβοια, η Ρόδος και η Κέρκυρα, στα οποία οι δήμοι θα ταυτίζονται με τις επαρχίες.\nΟι διάδοχοι των 54 νομαρχιών\nΜε τον «Καποδίστρια 2», επέρχεται πλήρης ανατροπή στο καθεστώς των νυν νομαρχιακών αυτοδιοικήσεων. Δεν θα καταργηθούν μόνο οι υφιστάμενες 54 νομαρχίες και στη θέση τους θα δημιουργηθούν 15, δεν θα αλλάξει απλώς η χωρική τους οριοθέτηση, αλλά θα επέλθουν και ριζικές αλλαγές στον τρόπο ανάδειξης των οργάνων των υπό σύσταση νέων μονάδων. Στόχος είναι κατ' αρχάς οι νέες αυτοδιοικήσεις να ταυτιστούν με τα γεωγραφικά όρια των σημερινών 13 διοικητικών περιφερειών, με εξαίρεση τη νησιωτική χώρα. Αυτό σημαίνει ότι θα συνενωθούν γεωγραφικά από δύο ως και τέσσερις νομαρχίες.\n(Οι πληροφορίες από δημοσιεύματα του τύπου)\nΤι επιδιώκει η κυβέρνηση με τον «Καποδίστρια Ν° 2»;\nΟ δήμαρχος Αθήνας, Νικήτας Κακλαμάνης, γνώστης των σχεδίων της κυβέρνησης, ως στέλεχος της Ν.Δ. και ως υπουργός της κυβέρνησης πριν γίνει δήμαρχος, με υπόμνημα που κατέθεσε στον πρωθυπουργό ως πρόεδρος της ΚΕΔΚΕ ζητάει να δοθούν στους νέους δήμους που θα προκύψουν από τον «Καποδίστρια 2» οι εξής αρμοδιότητες:\n•Πρωτοβάθμια υγεία και προληπτική ιατρική.\n•Τοπικές περιβαλλοντικές παρεμβάσεις.\nΑν τα παραπάνω τα εκλάβουμε σαν δεδομένο κυβερνητικών προθέσεων, τα πράγματα γίνονται πολύ σοβαρά.\n► Σήμερα οι υπηρεσίες αυτές παρέχονται ενιαία από το κράτος, με τον τρόπο που παρέχονται. Αύριο θα διασπαστούν σε 400 κομμάτια και θα έχουμε σε κάθε δήμο ξεχωριστό καθεστώς.\nΟι δήμοι, άλλοι από οικονομική αδυναμία και άλλοι από ζήλο για «αναβάθμιση» αυτών των υπηρεσιών, θα απευθύνονται στους ιδιώτες επιχειρηματίες, που είναι πρόθυμοι και πανέτοιμοι να αναλάβουν «να σώσουν την κατάσταση», φυσικά με το αζημίωτο, χαρατσώνοντας τους δημότες, προωθώντας τα δικά τους επιχειρηματικά συμφέροντα και παριστάνοντας ταυτόχρονα τους ευεργέτες.\n► Με τον πρώτο «Καποδίστρια» καταργήθηκε το δικαίωμα των ανθρώπων που ζουν σε έναν τόπο, σε ένα χωριό, να έχουν αυτοί αποφασιστικό λόγο για το τι θα γίνει στον τόπο τους, καταργήθηκε δηλαδή η Τοπική Αυτοδιοίκηση στη βαθύτερη ουσία της.\nΜε τον δεύτερο «Καποδίστρια» που έρχεται, οι δημοτικές αρχές θα απομακρυνθούν ακόμα περισσότερο από το λαό. Σε δήμους με 20, 30 και παραπάνω πρώην κοινότητες ο καθένας, θα μπορούν να κάνουν συνδυασμούς μόνο τα κόμματα και μάλιστα μόνο τα μεγάλα κόμματα (στο δήμο της Λευκάδας με 7 κοινότητες, ένας συνδυασμός χρειάζεται περίπου 60 υποψηφίους!) Για ποια δημοκρατία μιλάμε;\n► Οι δημοτικές αρχές που θα αναδειχθούν, ενώ θα είναι τελείως ξέμακρες από το λαϊκό έλεγχο, θα είναι απόλυτα εξαρτημένες από τα «κυβερνητικά» κόμματα, που ακολουθώντας νεοφιλελεύθερες κατά το πλείστον πολιτικές, προωθούν και ανοίγουν το δρόμο για να μπει το κεφάλαιο να διαχειριστεί τις, όποιες προκύψουν, αρμοδιότητες της Τοπικής Αυτοδιοίκησης.\nΗ «ανάπτυξη» όμως δε γίνεται με διοικητικές αλλαγές. Το θέμα είναι ποιος ελέγχει την αναπτυξιακή διαδικασία, ποιο είναι το αποτέλεσμά της και ποιος ωφελείται. Η ανάπτυξη προς όφελος του λαού δεν είναι θέμα Διοικητικής Δομής αλλά διαφορετικής πολιτικής κατεύθυνσης.\nΗ συζήτηση που θα προκύψει, μόλις η κυβέρνηση φέρει το σχέδιό της στη δημοσιότητα, δεν πρέπει να πάρει την μορφή ποιος Δήμος θα συνενωθεί με ποιόν, ούτε με ποιους όρους. Πρώτα και κύρια πρέπει να απαντήσουμε στο ερώτημα τι είδους παιδεία, τι είδους υγεία και γενικά τι είδους υπηρεσίες θα έχουμε όταν σε καθέναν από τους 400 δήμους θα έχουμε ξεχωριστό καθεστώς γι' αυτές τις υπηρεσίες. Αν μείνουμε μόνο στο τοπικό, γεωγραφικό ζήτημα, στο ποιος καταργείται και ποιος μένει και γιγαντώνεται, τότε οι αντιδράσεις θα είναι μικρές και υποτονικές και κάποιες τουφεκιές θα ριχτούν μόνο για την τιμή των όπλων. Η υπόθεση του «Καποδίστρια» οφείλει και πρέπει να γίνει υπόθεση όλου του λαού. Θεωρώ ότι ένα δημοψήφισμα με το οποίο θα κριθεί συνολικά και ο «Καποδίστριας 1» και ο «Καποδίστριας 2» είναι επιβεβλημένο.\nΚατά την προσωπική μου εκτίμηση η συζήτηση για τον βέλτιστο αριθμό των δήμων είναι μια συζήτηση ανούσια και αποπροσανατολιστική ενώ γεννά και πολλά ερωτηματικά για τους πραγματικούς στόχους της προωθούμενης «μεταρρύθμισης»:\n● Ποιος θα ορίσει και με ποια κριτήρια ποιοι δήμοι θα αποτελέσουν μητροπόλεις και ποιοι θα συνενωθούν μαζί τους; Γιατί η ΝΔ που τότε ορκιζόταν ότι θα καταργήσει τον νόμο 2539 του 97, ετοιμάζεται να φέρει νέο Καποδίστρια με ακόμη μικρότερο αριθμό δήμων;\n● Γιατί είναι πολλοί οι 1034 σημερινοί δήμοι όταν πριν από τον 1ο Καποδίστρια υπήρχαν πάνω από 6000 δήμοι και κοινότητες;\n● Πότε είναι ευκολότερος ο δημοκρατικός έλεγχος και η αποφασιστική παρέμβαση των κατοίκων; Σε δήμους περιορισμένης έκτασης και πληθυσμού ή σε τεράστιες ενότητες που αντικειμενικά τείνουν να ευνοούν την τάση της αντιπροσώπευσης σε σχέση με την τάση της αυτοοργάνωσης των πολιτών; Νομίζω ότι το ζήτημα του μεγέθους είναι καθοριστικό και όχι απλώς τεχνικό στοιχείο, τουλάχιστον για τους οπαδούς της άμεσης δημοκρατίας.\n● Γιατί στην συζήτηση, που ήδη με ευθύνη της ΚΕΔΚΕ άνοιξε, ο απολογισμός για τον Καποδίστρια που εφαρμόστηκε με τις αναγκαστικές συνενώσεις δεν υπάρχει πουθενά; ♦\nΜήπως έγιναν αποτελεσματικότεροι οι δήμοι στην εξυπηρέτηση των συμφερόντων των πολιτών από τότε μέχρι σήμερα;\nΣτα μικρότερα χωριά περιορίστηκαν, μέχρις εξαφανίσεως, τα τελευταία ψήγματα τοπικής κοινωνικής συνοχής. Οι κοινωνικές υπηρεσίες δεν είναι προσβάσιμες από τον μειονεκτούντα – και συνήθως υπερήλικα – πληθυσμό.\n♦ Μήπως απετράπη η εγκατάλειψη της υπαίθρου ή αναιρέθηκαν οι περιφερειακές οικονομικές ανισότητες;\nΜια σειρά χωριά εξαφανίστηκαν και πραγματικά από τον χάρτη από το 1998 όταν εξαφανίστηκε η διοικητική αυτοτέλεια τους.\n♦ Έχουμε ή όχι σήμερα, μια απολύτως αναβαθμισμένη περιφέρεια που ελέγχει απόλυτα και ασφυκτικά τους δήμους ώστε κανείς να μην μπορεί να ξεφύγει από τις εκάστοτε κυβερνητικές επιλογές;\n♦ Έχουμε ή όχι σήμερα, μια συνεχή μεταφορά αρμοδιοτήτων που μέχρι τότε ήταν αποκλειστικές αρμοδιότητες του κράτους, μεταφορά που ουδέποτε συνοδεύτηκε από την, επιβαλλόμενη από το 102 άρθρο του συντάγματος, μεταφορά πόρων; Μήπως αυτή η συνεχής μεταφορά αρμοδιοτήτων (παιδεία , υγεία , κοινωνική πολιτική) συμβάλλει με καθοριστικό τρόπο στον κατακερματισμό και την εμπορευματοποίησή τους;\nΟι τοπικές κοινωνίες θαρρώ δεν υπάρχουν μόνο για να εκλέγουν ένα «δικτατορίσκο» (λόγω δημαρχοκεντρικού συστήματος) κάθε τέσσερα χρόνια. Δεν υπάρχουν για να κυβερνώνται από «μειοψηφίες». Οι διαμαρτυρίες για το αντιδημοκρατικό 42% εκλογής δημάρχων από την πρώτη Κυριακή είτε σταμάτησαν είτε υποβαθμίστηκαν.\nΑν πραγματικά θέλουμε «ισχυρή ΤΑ» οφείλουμε να απαιτήσουμε ισχυρή χρηματοδότηση, απόδοση όλων των παρακρατημένων φόρων, αλλά και κατάργηση όλων των διατάξεων που βάζουν εμπόδια στον σχεδιασμό και υλοποίηση έργων σύμφωνα με τις πραγματικές ανάγκες του κάθε τόπου.\nΜε αυτή την προϊστορία είναι βέβαιο ότι και ο νέος Καποδίστριας θα σημάνει περαιτέρω περιορισμό δαπανών για τους δήμους από τον κρατικό προϋπολογισμό, ενώ θα εξωθήσει τις νέες μεγαλύτερες αυτοδιοικητικές μονάδες σε αναζήτηση πόρων, με κυρίαρχο κριτήριο την ανταποδοτικότητα και την εμπορευματοποίηση των κοινωνικών αγαθών.\nΕίναι από τα παραπάνω φανερό, ότι με τον σημερινό συσχετισμό δυνάμεων και την κυριαρχία των νεοφιλελεύθερων πολιτικών, η μεταρρύθμιση στο χώρο της αυτοδιοίκησης θα υπηρετεί, ή θα έχει σαν αποτέλεσμα, την μείωση του κοινωνικού κράτους.\nΕίναι παραπάνω από βέβαιο ότι οι νέες «μεταρρυθμίσεις» που προωθούνται θα συμβάλουν στην αύξηση της κερδοφορίας των ιδιωτών.\nΒασική αρχή για τη λειτουργία των αποκεντρωμένων θεσμών Αυτοδιοίκησης με διαφάνεια και κοινωνικό έλεγχο είναι:\n◘ Η θεσμοθέτηση μορφών συμμετοχής της κοινωνίας των πολιτών (πχ συμμετοχικός προϋπολογισμός) στα κέντρα λήψης των αποφάσεων\n◘ Η ουσιαστική πολιτική λειτουργία και αναβάθμιση του ρόλου των Συμβουλίων (Τοπικών, Δημοτικών, Νομαρχιακών, Περιφερειακών) ως κυρίαρχων αντιπροσωπευτικών οργάνων, που βουλεύονται και διευθύνουν τις τοπικές υποθέσεις.\n◘ Η ανάδειξή των παραπάνω με απλή αναλογική, για δημοκρατικότερη εκπροσώπηση των κοινωνικών δυνάμεων και ενθάρρυνση συμμετοχής των πολιτών στα όργανα λήψης των αποφάσεων. Η απλή αναλογική θα διευκόλυνε τις αναγκαίες διεργασίες κοινωνικής συναίνεσης, την ανάληψη πολιτικής ευθύνης από διαφορετικές δυνάμεις με τη συμμετοχή τους στα αιρετά όργανα.\nΠολύ σύντομα θα πρέπει να αποφασίσουμε εγκαίρως με ποιόν θα πάμε και ποιόν θα αφήσουμε.\nΣε ότι με αφορά έχω, από γεννήσεως του «Καποδίστρια 1», ταχθεί με το μέρος των «Μαυρομιχάληδων»…*28/4/2008\n* Ο Γεώργιος Μαυρομιχάλης (1800 - 1831) ήταν Φιλικός, αγωνιστής του ΄21 και ένας από τους δολοφόνους του Ιωάννη Καποδίστρια. Γεννήθηκε στη Μάνη και ήταν τριτότοκος γιος του Πετρόμπεη Μαυρομιχάλη. Στις 27 Σεπτεμβρίου 1831 μαζί με τον θείο του Κωνσταντίνο Μαυρομιχάλη και με την ανοχή των αστυνομικών που τον επιτηρούσαν δολοφόνησε τον κυβερνήτη Ιωάννη Καποδίστρια έξω από την εκκλησία του Αγίου Σπυρίδωνα στο Ναύπλιο. Αμέσως συνελήφθη και καταδικάστηκε σε θάνατο. Εκτελέστηκε στις 9 Οκτωβρίου στο Ιτς-Καλέ παρουσία του πατέρα του, Πετρόμπεη, που ήταν εκεί φυλακισμένος.\nΟ Κωνσταντίνος Μαυρομιχάλης που ήταν αδερφός του Πετρόμπεη, τραυματίστηκε από τον Κοζώνη, συνοδό του Καποδίστρια, ενώ παράλληλα το εξοργισμένο πλήθος του όρμισε. Αποτελειώθηκε από τον στρατηγό Φωτομαρά που πυροβόλησε από γειτονική κατοικία.\nΑναρτήθηκε από Markos Nikitakis στις 5/06/2008 08:22:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\n- Ηντα θα κάνουμε σήμερα; Πάμε να πάρουμε το Μανώλη και να πάμε ίσαμε το Λαγγό για πέρδικες; Εκειά στου Γιαννάκη το πορί είδα οψάργας μια πού σερνε ίσαμε δέκα περδικάκια!\n- Δε μπορώ γιατί θυμίζει (1) η αίγα μας κι έπεψέ με ο αφέντης μου να τηνε πάω στον τράο. Άμα δεν τηνε πάω θα μ’ ασβολώσει !\n- Και πού ναι η αίγα;\n- Εδά θα πάω να τηνε φέρω από τη χαλέπα\n- Και να τηνε βρεις θέλεις γη…\n- ΄Οι δα μπρε να τηνε βρω θέλει γιατί την έχω κοστεκιάσει.(2)\n- Εμένα θυμίζει η γαϊδάρα μου διαόλοι μέσα τζη και δε κατέω ήντα να τηνε κάμω. Πού χετε δεμένο το γάιδαρο σας;\n- Στη Λαθουρέ τονε πήγα. Αναθεμάτονε πήγε να με τσουρίσει (3) πάλι σήμερα στο Πρόβαρμα. Μωρέ του σπας απάνω ντου τη χαχαλόβεργα (4) και δεν κουνιέται ! Ετσέ και μυριστεί γαϊδάρα και φορτωμένος νάναι κατέεις πως γλακά;\n- Το βράδυ ήντα θα κάνεις;\n- Θαρρώ πως θα πάω με τη μάνα μου στο Λαγγό για χοχλιούς.\n- Εκειά στη Μεγάλη Στροφή από πάνω είναι γεμάτος ο κόσμος μουρμούρια.(5)\n- Διαόλοι μεσαντονε μα δε μ’ αρέσουνε. Καλιά’ χω τσι μεγάλους που γίνουντε και μπουμπουριστοί. (6)\n- Καλά, θα τα πούμε αύριο στο σκολειό. Εδιάβασες;\n- Μη λες μωρέ μπουνταλές…\n1. Θυμίζει = έχει διάθεση ζευγαρώματος\n2. Κοστεκιάζω, μπουζιάζω = δένω τα πόδια ανά δύο με σχοινί, παράλληλα ή σταυρωτά.\n3. Τσουρώ = πέφτω σε κατηφορικό μέρος\n4. Χαχαλόβεργα = Ξύλο που στην κορυφή του έχει διχάλα, χρήσιμη για να κρατά το φορτίο του ζώου από τη μια μεριά ώσπου να φορτώσουμε την άλλη.\n5. Μουρμούρι = Είδος σαλιγκαριού. Μικρό , καφετί και με λεπτό όστρακο.\n6. Μπούμπουρα= Μπρούμυτα. Οι χοχλιοί λέγονται μπουμπουριστοί γιατί τους τηγανίζουμε με το άνοιγμα του οστράκου προς το τηγάνι, δηλαδή μπρούμυτα.\nΈνας διάλογος φανταστικός που σήμερα ίσως δεν έχει κανένα νόημα ακόμη και για αυτούς που ζουν στα χωριά. Τα χρόνια όμως της ανέχειας, της απομόνωσης των χωριών, της έλλειψης των τεχνολογικών επιτευγμάτων και της μηχανοκίνητης γεωργίας, το να μιλάς για τα ζώα που συντηρούσες σπίτι σου ήταν εκ των ουκ άνευ.\nΤότε τα ζώα ήταν αρωγός σε κάθε προσπάθεια επιβίωσης, φίλος και συμπαραστάτης, εργαλείο και μέσον μεταφορικό, ο θεμέλιος λίθος της γεωργικής οικονομίας και της επιβίωσης του ανθρώπου στο χωριό.\nΜε τη βοήθειά τους κάθε σπιθαμή γης είχε καλλιεργηθεί ακόμη και η πλέον απρόσιτη, τη στιγμή που σήμερα χερσώνουν τα πάντα ακόμη και τα χωράφια στα οποία φτάνει το τρακτέρ και το σκαπτικό μηχάνημα.\nΤότε κάθε σπίτι είχε απαραίτητα:\n΄Ενα γάιδαρο, ή στην καλύτερη περίπτωση ένα μουλάρι, για μεταφορικό μέσον, μια αγελάδα σαν τρακτέρ ή αλωνιστική μηχανή, μια κατσίκα για το γάλα, το ανθόγαλο και το τυρί, μια σκρόφα (γουρούνα) για το απαραίτητο κρέας και κότες για τα αυγά.\nΟ γάιδαρος πιστός, υπομονετικός και υπάκουος, πάντα δίπλα, πάντα μαζί σε κάθε μέρος που υπήρχε γεωργική εργασία.\nΗ αγελάδα πέρα από την αναπαραγωγή ήταν χρήσιμη στο όργωμα (δυο μαζί δεμένες σε ζυγό - η μια δανεική - έσερναν το αλέτρι), στο αλώνισμα (γυρνώντας μόνο γύρω – γύρω μέσα στο αλώνι ή σέρνοντας το βολόσυρο) και (σπανίως) για το γάλα της, βλέπετε το αφήναμε στο μοσχαράκι.\nΣτο χωριό το ζώο ήταν μέρος της οικογένειας και έμενε μαζί της, συνήθως στο κατώι του σπιτιού.\nΟ θάνατός του είναι πένθος για την οικογένεια και όχι μόνο.\nΣτο χωριό μου όποτε πέθαινε ένας γάιδαρος μαζευόταν η γειτονιά και σάρκαζε το γεγονός με αυτοσχέδιες μαντινάδες του τύπου\nΕψόφησε ο γάιδαρος οπού τρωγε τα χόρτα\nΚαι δεν θα ξαναπάει μπλιό στου …. την πόρτα.\nΕγλάκαγε η …….. και τσούραγε τσι δέτες\nΓια να τση δώσουν τα άντερα να κάνει καλτσοδέτες.\nΤην πρώτη μου στιχουργική προσπάθεια την έκαμα σε ένα τέτοιο γεγονός, θα ήμουν περίπου εννέα χρονών.\n…Πάρε Μιχάλη μια μπουκιά να φάνε τα παιδιά σου\nΟ Γιώργος σου κι ο Γιάννης σου κι όλη η οικογένειά σου.\nΓια τη Γεωργία έκοψα ξεχωριστή μερίδα\nΓιατί με παρηγόραγε στο δρόμο η κακομοίρα…\nΒεβαίως στα παιδικά μου χρόνια η βία απέναντι στα ζώα ήταν μέρος της ζωής μας. Μιλάμε για τα ζώα που δεν θεωρούσαμε χρήσιμα. Π. χ πιάναμε ένα βατράχι και του βάζαμε ένα αναμμένο τσιγάρο στο στόμα. Αυτό δεν μπορούσε να εκπνεύσει τράβαγε καπνό ώσπου … έσκαγε. Ναι πιστέψτε το. Έκανε μπαμ !\nΠιάναμε στο ποτάμι τα καβούρια, τους σπάζαμε τις δαγκάνες και τα ξαναρίχναμε μέσα στο νερό.\nΧαλάγαμε τις φωλιές των πουλιών παίρνοντας τα αυγά ή τα μικρά πουλάκια τα οποία προφανώς δεν άντεχαν τις κακουχίες στις οποίες τα υποβάλαμε.\nΠεριμέναμε με λαχτάρα το μουνούχισμα (ευνουχισμό) των μικρών γουρουνιών για να πάρουμε τα α….. του για μεζέ στο σπίτι ή αν έσφαζαν ένα γουρούνι μαλώναμε ποιος θα πάρει τη φούσκα του (ουροδόχο κύστη) για να την κάνει μπαλόνι και να παίξει. (Βλέπετε ήταν το μόνο μπαλόνι που ξέραμε).\nΕίναι ατελείωτες οι ιστορίες που θυμούμαι με ζώα και, πιστέψτε με, τις θυμούμαι με νοσταλγία. Κάποια άλλη φορά, να σαν τέτοιες ημέρες, που δεν θα έχω διάθεση για γκρίνιες , και λόγω ημερών ασφαλώς, θα σας ξεδιπλώσω τις αναμνήσεις μου.\nΦαντάζομαι πως οι αναγνώστες, της ηλικίας μου και όχι μόνο, θα βρουν την ευκαιρία να θυμηθούν, να νοσταλγήσουν και να γυρίσουν σε χρόνια αγνά, σε ημέρες «γεμάτες» και σε μια φύση σχεδόν παρθένα.\nΝα μυρίσουν ξανά άρωμα Άνοιξης και Φθινόπωρου που τόσο έχουν λείψει από την «καταστροφική» εποχή μας.\nΚΑΛΗ ΑΝΑΣΤΑΣΗ ΣΕ ΟΛΟΥΣ (με όποια σημασία της δίδει ο καθένας).\nΑναρτήθηκε από Markos Nikitakis στις 5/06/2008 08:19:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση


Despina’s little stories: «Μαμά, δεν είσαι καλή μαμά...» - Mothersblog.gr\nDespina’s little stories: «Μαμά, δεν είσαι καλή μαμά...»\n08 Μαϊ 2022\tDespoina’s little stories\nΑυτή που τη νιώθεις σαν μαχαιριά στην καρδιά σου αλλά προσπαθείς να βρεις τρόπο να τη διαχειριστείς. Ω ναι. Η μητρότητα είναι ωραία αλλά δύσκολη. Όμορφη αλλά σκληρή. Αυτή είναι η αλήθεια.\nΚι εκεί που πιστεύεις ότι είσαι μια καλή μαμά, που θες να βλέπεις τα παιδιά σου ευτυχισμένα και ό,τι κάνεις, λες, προσπαθείς, γίνεται μόνο για το καλό τους, έρχεται μια μέρα που γκρεμίζεται το είναι σου στο άκουσμα 5 λέξεων από το παιδί σου: «Μαμά δεν είσαι καλή μαμά!».\nΠάντα πίστευα πως το φίλτρο και το ένστικτο των παιδιών είναι αλάνθαστο. Ξέρεις γιατί; Γιατί οι ανοιχτές καρδιές τους, η καθαρή ματιά τους και οι αθώες τους ψυχές, λειτουργούν πρωτόγονα, χωρίς φίλτρα, χωρίς δικαιολογίες, χωρίς πονηριά και υστεροβουλία. Τα παιδιά μπορούν να καταλάβουν πολλά περισσότερα από αυτά που εμείς πιστεύουμε ότι καταλαβαίνουν. Τα παιδιά απλά ξέρουν τα πάντα και μπορούν να γίνουν οι καλύτεροι δάσκαλοι των ενηλίκων. Τα μεγαλύτερα μαθήματα στη ζωή μου τα έχω πάρει από τα παιδιά μου.\nΠριν λίγες μέρες πήρα ένα ακόμα μάθημα από τις κόρες μου. Είχαμε μια έντονη διαφωνία με τη Χριστίνα μέσα στο αυτοκίνητο. Και ξαφνικά έκανε ένα μεγάλο ξέσπασμα.\nΑπό αυτά που δεν είχε ξανακάνει ποτέ. «Μαμά είσαι κακιά μαμά. Είσαι πιεστική, θες να κάνω αυτό που θες εσύ, συνέχεια μου ζητάς πράγματα, δε με αφήνεις να τρώω γλυκά, δε με αφήνεις να κοιμάμαι στις φίλες μου… Είσαι ένα τέρας! Γι’ αυτό δε σε θέλω!».\nΈμεινα έκπληκτη. Δεν πρόλαβα να αρθρώσω μια λέξη και συνέχισε το κρεσέντο η μεγάλη μου κόρη αλλά σε πιο ήπιους και «ώριμους» τόνους: «Μαμά εγώ δεν πιστεύω ότι είσαι κακιά μαμά, αλλά πιστεύω ότι είστε λίγο πιεστικοί γονείς. Καταλαβαίνω ότι δυσκολεύεστε στο να μας διαχειριστείτε αλλά πρέπει λίγο να μαλάκωσετε και να μας καταλάβετε. Είμαστε παιδιά και είστε μεγάλοι. Δείξτε λίγη κατανόηση!».\nΗ Ελενα πάντα ήταν πιο ώριμη από την ηλικία της. Και πάντα μιλούσε με επιχειρήματα. Γι’ αυτό λαμβάνω πολύ σοβαρά την άποψη της σε όλα. Η μικρή ακόμα δε μπορεί να εκφράσει καλά όλα όσα σκέφτεται ή αισθάνεται αλλά έχει τον τρόπο έστω και με μικρές αστοχίες να μεταφέρει το μήνυμα και την κεντρική ιδέα.\nΌταν πια φτάσαμε σπίτι και τα κορίτσια έπεσαν για ύπνο ρώτησα τον Βαγγέλη αν είμαστε κακοί γονείς. Μετά από πολλή κουβέντα καταλήξαμε στο συμπέρασμα ότι δεν είμαστε οι τέλειοι γονείς και σίγουρα έχουμε κάνει πάρα πολλά λάθη αλλά καμιά φορά τα παιδιά δεν έχουν όρια με αποτέλεσμα να ζητούν πολλά και να μη δέχονται άρνηση. Πώς να εξηγήσεις σε ένα μικρό παιδί ότι δε μπορεί να κάνει sleepover στα 5 του;\nΠώς να εξηγήσεις σε ένα παιδί 10 ετών ότι φοβάσαι να το στείλεις διήμερη εκδρομή με το σχολείο; Πώς θα καταλάβει ένα παιδί ότι υπάρχουν κανόνες μέσα και έξω από το σπίτι όταν του λες σε όλα ναι ακόμα και σε αυτά που παραβαίνουν τους κανόνες;\nΔεν είμαι η μαμά που τα ξέρει όλα. Δεν είμαι η μαμά που διαχειρίζεται όλα τα θέματα με ψυχραιμία και ηρεμία. Κάποιες φορές θυμώνω. Κάποιες φορές φωνάζω, κάποιες φορές νευριάζω. Όμως προσπαθώ να είμαι καλή.\nΝα όμως που για τα παιδιά κάποιες φορές δεν είσαι αρκετή… δεν είσαι επαρκής. Γιατί… «οι άλλες μαμάδες είναι καλύτερες από εσένα», «δε φωνάζουν, δεν πιέζουν, λένε πάντα ναι!».\nΚαι μόλις περνάει η μπόρα και ξεκινάει η επόμενη μέρα, όλα είναι αλλιώς. Κάνουμε τις αγκαλιές μας, δίνουμε τα φιλιά μας και με έναν μαγικό τρόπο «μαμά είσαι η καλύτερη μαμάτου κόσμου!».\nΣτις μαμάδες που δεν τα ξέρουν όλα. Στις μαμάδες που έχουν ανασφάλειες. Στις μαμάδες που αναρωτιούνται αν είναι καλές…\nΜια μεγαλύτερη αγκαλιά σε εσάς σήμερα αγαπημένες μου!\nΠεριμένω τα μηνύματά σας στο Instagram\nDespina’s little stories: Είμαστε τα παιδικά μας χρόνια


axinosp: Εγώ θα είμαι εκεί! ΟΛΟΙ ΘΑ ΕΙΜΑΣΤΕ ΕΚΕΙ!!\nΠαραπάνω περιγράφω εν συντομία τα όσα είμαι. Κανείς δε ξέρει όμως τα πόσα θέλω να γίνω, τα πόσα μπορώ να φτάσω, τα πόσα αξίζει να κάνω. Ούτε εγώ έχω κάποια απάντηση! Το μόνο που γνωρίζω είναι πως σε σύντομο χρονικό διάστημα δε θα μπορώ να είμαι τίποτα.\nΔεν έχει σημασία αν φάμε ακόμα μια ημέρα καλό φαγητό, όταν πολλοί συνάνθρωποί μας τρώνε ψίχουλα ή ό,τι βρουν σε συσσίτια και ανοιχτόκαρδους ανθρώπους… σύντομα εκεί θα καταλήξουμε οι περισσότεροι! Δεν έχει αξία αν δουλέψουμε μια μέρα περισσότερο, αφού είτε το 27% των συμπολιτών μας δε δουλεύει είτε και να δουλεύει κάποιος σήμερα, αύριο ο μισθός του δεν θα είναι αρκετός για τα καθημερινά απαραίτητα αγαθά. Και το ερώτημα γεννιέται: γιατί συμβαίνει αυτό;\nΜπορούμε να ξεκινήσουμε ΤΩΡΑ! Τώρα για να μη συνεχίσουν να ξενιτεύονται νέοι άνθρωποι, για ένα καλύτερο αύριο. Τώρα για να είμαστε σίγουροι πως σε 20-30 χρόνια θα υπάρχει ακόμα Ελλάδα και δε θα έχουμε αυτοαφανιστεί από την υπογονιμότητα!\nΣαν άνθρωπος δε μπορώ να βλέπω άλλο την Ελλάδα να καταστρέφεται και να χάνεται. Δε μπορώ να βλέπω πως κάθε ημέρα πίνεται το αίμα των ανθρώπων μας. ΘΕΛΩ ΝΑ ΖΩ!!!\nΦέρτε μαζί σας, με οποιοδήποτε τρόπο ιδέες – απόψεις κι όχι φράσεις του παρελθόντος (όπως ΚΑΤΩ Η ΚΥΒΕΡΝΗΣΗ), ώστε να είναι στοιχειοθετημένες και τεκμηριωμένες.\nΘα είμαστε εκεί για να τα μοιραστούμε αυτά, για να τα κάνουμε μια ανοιχτή συζήτηση μεταξύ ελεύθερων ανθρώπων, ένα ΔΗΜΟΣΙΟ ΔΙΑΛΟΓΟ.\nΔεν θα βρεθούμε εκεί για διασκέδαση και γλέντι, με σουβλάκια και μπύρες.\nΑναρτήθηκε από axinosp στις 3:18 π.μ.


Τσάι και συμπάθεια από τον Δημήτρη Βίτσα στους Χιώτες - limenikanea.gr\nΤσάι και συμπάθεια από τον Δημήτρη Βίτσα στους Χιώτες\nΕλλάδαΤσάι και συμπάθεια από τον Δημήτρη Βίτσα στους Χιώτες\nΣε απλή καταγραφή των μέχρι σήμερα δεδομένων αρκέστηκε στην εισήγησή του στο Δημοτικό Συμβούλιο ο Υπουργός Μεταναστευτικής Πολιτικής Δημήτρης Βίτσας.\nΠαρουσιάζοντας τα στοιχεία των ροών ο Υπουργός τόνισε ότι το 2018 πέρασαν στα ελληνικά νησιά 23.500 πολίτες τρίτων χωρών αριθμός αυξημένος σε σχέση με την αντίστοιχη περίοδο του 2017 αλλά μειωμένος σε σχέση με το 2016. «Στον Έβρο όμως είχαμε μία τεράστια αύξηση. Ως τώρα έχουν περάσει 12.700 άτομα από τον Έβρο, κάτι που μας προκαλεί ανησυχία», είπε.\nΈρχονται από ανάγκη\nΑναφερόμενος στην αιτία της μετανάστευσης ο Δημ. Βίτσας σημείωσε ότι οι άνθρωποι που περνάνε παράνομα τα σύνορα είναι άνθρωποι που βρίσκονται σε ανάγκη και «δεν έρχονται για τουρισμό».\n« Έρχονται για 3 λόγους. Πρώτον εξαιτίας του πολέμου, δεύτερον εξαιτίας της μεγάλης φτώχειας σε Ασία και Αφρική και τέλος οι υποσχέσεις που δίνουν οι διακινητές. Η διακίνηση είναι η 3η μεγαλύτερη επιχείρηση μετά το εμπόριο όπλων και ναρκωτικών», είπε.\nΣύμφωνα με τα στοιχεία του Δ. Βίτσα στη Χίο έχουν έρθει από την αρχή του 2018 3.330 άτομα και έχουν φύγει 3.766 πρόσφυγες και μετανάστες.\n«Συνολικά στο νησί σε σχέση με το τέλος του 2017 ο συνολικός αριθμός είναι 420 άνθρωποι λιγότεροι».\nΑναφορικά με την περίπτωση το ζήτημα της αποσυμφόρησης ο Υπουργός χαρακτήρισε τη Χίο «τυχερή» σε ότι αφορά στις μεταφορές ατόμων στην ενδοχώρα.\n«Προωθούμε τις πιο γρήγορες διαδικασίες ασύλου και παράλληλα συστήνουμε 8 νέες επιτροπές προσφυγών για να επιταχυνθεί η διαδικασία επαναπροωθήσεων. Αντιλαμβάνομαι πλήρως τους κατοίκους των γύρω περιοχών από τη ΒΙ.ΑΛ.. Όμως σκεφτείτε να ήταν μία κατάσταση διάχυτη σε όλη τη Χίο», κατέληξε.


Vigla Challenge |\nΓενικά: Η διαδρομή Vigla Challenge, αποτελεί τη νέα διαδρομή που θα αντικαταστήσει (για το 2017) τη διαδρομή Νυμφαίο-Κλεισούρα-Καστοριά-Βίγλα. Είναι απαιτητική διαδρομή, μήκους 112 χλμ και απευθύνεται τόσο σε έμπειρους αθλητες, όσο και σε χομπίστες.\nΔρομολόγιο: Νέο Πάρκο Φλώρινας (Προεκκίνηση) – κύκλος πόλης– Μεσονήσι (Ελεύθερο) -Βεύη – Κέλλη (Ανεφοδιασμός) – Λίμνη Πετρών – Κλειδί – Σιταριά – Ιτέα – Καύκασος (Ανεφοδιασμός) – Άνω Καλλινίκη – Φλώρινα – Άνω Κλεινές – Ακρίτας (Ανεφοδιασμός) – Χ.Κ.Βίγλας (Τερματισμός)\nΠεριγραφή: Μετά την προεκκίνηση από το Νέο Πάρκο, κάνουμε μια μικρή περιήγηση γύρω απο το κέντρο της πόλης μήκους 3 χλμ, από τα οποία τα 200 μ., γίνονται πάνω στο πλακόστρωτο του ποταμού Σακουλέβα. Καταλήγουμε πάλι στο Νέο Πάρκο και συνεχίζουμε προς τον κύκλο, οπου και βγαίνουμε απο τη Φλώρινα.\nΠερνώντας κάτω απο τον κόμβο, ποδηλατούμε προς τον παλαιό δρόμο και κοντά στο Μεσονήσι, στην πρώτη ανηφόρα [8ο χλμ] δίνεται το ελεύθερο. Ο αγώνας ξεκινά επίσημα ενώ συνεχίζουμε προς τη διασταύρωση της Μελίτης. Στρίβουμε δεξιά, μετά απο λίγο περνάμε τη Σιταριά και συνεχίζουμε προς Βεύη. Η διαδρομή είναι ιδανική για προθέρμανση.\nΣτα φανάρια, στρίβουμε αριστερά και σε λίγο είμαστε μέσα στη Βεύη [25ο χλμ]. Ένα μικρό αλλά απότομο ανέβασμα (15%) θα μας βγάλει έξω από το χωριό, όπου και αρχίζει η ανάβαση για Κέλλη. Η ανάβαση είναι περίπου 8 χλμ, και αποτελεί μια μίξη απο μικρές κατηφόρες και απότομες ανηφόρες.\nΦτάνοντας Κέλλη, συναντάμε τον 1ο ανεφοδιασμό [33ο χλμ]. Κατηφορίζουμε προς τη Λίμνη Πετρών. Η κατάβαση θέλει προσοχή γιατί ειναι τεχνική, αλλά μας αποζημιώνει το καλό οδόστρωμα και η θέα προς τη λίμνη.\nΔίπλα στη λίμνη, περνάμε μέσα απο το χωριό Πέτρες (απ’ όπου πήρε και το όνομα της η λίμνη), καταλήγοντας έξω απο το Αμύνταιο και παίρνουμε πάλι το δρόμο προς Φλώρινα, ανεβαίνοντας το βουνό για Κλειδί.\nΗ ανάβαση για Κλειδί είναι σχετικά εύκολη και μας φέρνει πάλι στα φανάρια της Βεύης. Απο εκεί ξεκινάει μια ευθεία 20 χλμ, μέχρι τον 2ο ανεφοδιασμό [74οχλμ], έξω απο το χωριό Καύκασος.\nΠερνώντας τον ανεφοδιασμό φτάνουμε στον κόμβο, στρίβουμε αριστερά και συνεχίζουμε. Μετά απο 3 χλμ, περνάμε μέσα απο την Άνω Καλλινίκη και άλλα 7 χλμ, θα μας φέρουν στα προάστια της Φλώρινας. Περνάμε έξω απο την πόλη και στην ουσία κάνουμε αναστροφή, συνεχίζοντας στο δρόμο για Άνω Κλεινές.\nΦτάνοντας Άνω Κλεινές, στρίβουμε αριστερά, διασχίζουμε το χωριό και στην έξοδο του αρχίζει η ανάβαση του Ακρίτα, η οποία είναι ίδια με τον περσινό αγώνα [Διαδρομή “Ακρίτας”].\nΤα πρώτα 5 χιλιόμετρα είναι εύκολα, με την κλίση να ανεβαίνει όταν περνάμε το εκκλησάκι του Αγίου Γεωργίου. Απο εκεί, έχουμε ακόμα 3 χιλιόμετρα μέχρι το χωριό Ακρίτας. Στο ομώνυμο χωριό υπάρχει ο 3ος και τελευταίος ανεφοδιασμός [102ο χλμ].\nΠερνώντας το χωριό, ο δρόμος κατηφορίζει για περίπου 1 χλμ, και μετά ξεκινούν οι 8 φουρκέτες, με την μέση κλίση για τα επόμενα 5 χλμ στο 7%.\nΈχουμε ακόμα 4 χιλιόμετρα με μέση κλίση στα 6.5% μέχρι να φτάσουμε στο Χιονοδρομικό Κέντρο Βιγλας και στο τερματισμό μας.\nΣτοιχεία διαδρομής: 112 χλμ, 1750 μ.\nΠροεκκίνηση: 8 χλμ\nΑγωνιστική διαδρομή: 104 χλμ\nΣημεία ανεφοδιασμού: Κέλλη (33ο χλμ), Καύκασος (74ο χλμ), Ακρίτας (102ο χλμ)\nΜέση διάρκεια αγωνιστικής διαδρομής:\n4 ώρες & 10 λεπτά [25 μ.ω.τ.]\nΚαύκασος (74ο χλμ): Μετά τις 3 ώρες απο το ελεύθερο\nΧ.Κ. Βίγλας (112ο χλμ): Μετά τις 5 ώρες από το ελεύθερο


Τα πιο εμβληματικά πιάτα της νέας ελληνικής κουζίνας από το 1994 ως σήμερα , Θέμα - Εστιατόρια - αθηνόραμα\nΤα πιο εμβληματικά πιάτα της νέας ελληνικής κουζίνας από το 1994 ως σήμερα 0\nΑπό Δημήτρη Αντωνόπουλο - 02/08/2021\n#1 Καλαμάρι πέστο-Λευτέρης Λαζάρου (1994)\nΊσως το πιο αντιπροσωπευτικό πιάτο του Λευτέρη Λαζάρου, το οποίο εμφανίστηκε στο «Βαρούλκο» το 1994, έκανε τεράστιο σουξέ και το αντέγραψαν αμέσως εστιατόρια και ταβέρνες σε κάθε γωνιά της Ελλάδας. Γιατί έγινε τόσος χαμός με αυτό το πιάτο; Επειδή ήταν ένας ευφάνταστος συνδυασμός οικείων καλοκαιρινών γεύσεων –καλαμάρι, τηγανητή πατάτα, βασιλικός, ούζο– που ξέφευγε από τα συνηθισμένα με μια πρωτόγνωρη τόλμη που ξάφνιασε στην εποχή του και μπόρεσε να εκφράσει την ανανεωτική διάθεση που είχε αρχίσει να σιγοκαίει στη μαρμίτα της νέας ελληνικής κουζίνας.\n#2 Χαρουπόψωμο-Γιάννης Μπαξεβάνης (1995)\nΣτις αρχές της δεκαετίας του ’90 ένας νεαρός σεφ πειραματίζεται με ένα υλικό που μέχρι τότε δεν ήταν και πολύ δημοφιλές. Για την ακρίβεια, ήταν περισσότερο τροφή για τα γουρούνια. Ο Γιάννης Μπαξεβάνης μαγείρευε τότε στο «Κίτρινο Ποδήλατο» και έφτιαξε ένα χαρουπόψωμο που έκαψε καρδιές με τη μεστή, ιδιότυπη γεύση του. Έτσι το χαρούπι από το χοιροστάσιο μπήκε στο εστιατόριο, και σήμερα το βρίσκουμε σχεδόν παντού! Ήταν μια από τις πρώτες περιπτώσεις που ένα τόσο ταπεινό και καταφρονεμένο υλικό απέκτησε θέση περιωπής στη γαστρονομία μας, ανοίγοντας νέους, ακομπλεξάριστους δρόμους εξέλιξης.\n#3 Χοιρινό ψαρονέφρι με πέστο θυμαριού και σάλτσα ρετσίνας-Χρύσανθος Καραμολέγκος (1996)\nΥπάρχει ένας σεφ που πλήττει θανάσιμα να μαγειρεύει συνέχεια τα ίδια πιάτα. Μιλάμε για τον Χρύσανθο Καραμολέγκο, ο οποίος το μακρινό 1996 ήταν στη θρυλική «Βιτρίνα» στου Ψυρρή. Εκεί λοιπόν έβγαλε ένα πιάτο που ενθουσίασε και δημιούργησε λαϊκό προσκύνημα για χάρη του. Ήταν η εποχή που όλοι γύριζαν την πλάτη στη ρετσίνα μπροστά στην επανάσταση που συντελούνταν στο ελληνικό κρασί. Ο Χρύσανθος όμως πέτυχε μια αναπάντεχη ιστορική συμφιλίωση, φτιάχνοντας μια εξαιρετική σάλτσα ρετσίνας για το χοιρινό ψαρονέφρι του με πέστο θυμαριού. Πολλοί το ζητούσαμε και τα επόμενα χρόνια από τον προικισμένο μάγειρα, αλλά δεν το ξανασέρβιρε ποτέ.\n#4 Φέτα σε φύλλο κρούστας με μέλι & μαύρο σουσάμι-Γιάννης Γκελντής (1997)\nΜαγειρεύοντας στο «Alekos» το 1997, ο Γιάννης Γκελντής είχε μια ιδέα απλή μεν αλλά με απευθείας αναφορά στη γαστρονομία της αρχαίας Ελλάδας. Τύλιξε τη φέτα σε φύλλο κρούστας, την τηγάνισε ελαφρά και κατόπιν έριξε πάνω της θυμαρίσιο μέλι, πασπαλίζοντάς τη με μαύρο σουσάμι. Διαδόθηκε σαν αστραπή απ’ άκρη σ’ άκρη της χώρας, σε ταβέρνες και εστιατόρια, και εξελίχθηκε σε μια cult δημιουργία που πυροδοτεί τη γευστική συλλογική μας μνήμη. Αντιγράφηκε κατά κόρον, αλλά τη συναντήσαμε και σε πολλές παραλλαγές με ποικίλες μαρμελάδες φρούτων και λαχανικών αντί για μέλι.\n#5 Σούσι ντομάτας-Χριστόφορος Πέσκιας (2003)\nΌταν το σέρβιρε για πρώτη φορά στο «48 The Restaurant» προκάλεσε σκάνδαλο! Οι επικριτές του έφεραν την καταστροφή με απόψεις του τύπου καταστρέφεται η ελληνική κουζίνα. Οι υποστηρικτές του το λάτρεψαν και ευτυχώς ήταν πλειοψηφία. Η ουσία είναι ότι πρόκειται για την πιο ιδιοφυή μετατροπή των γεμιστών σε ποπ νεοελληνικό διαμάντι, που συμπυκνώνει με μοναδικό τρόπο αλλά και πολύ χιούμορ τη βαθύτερη ουσία αυτού των κλασικών και αγαπημένων μας γεμιστών. Όσο απλό κι αν φαίνεται στο μάτι, η τέλεια ντομάτα του απαιτεί πολλές ώρες μαγειρικής και τεχνικής ακρίβειας. Είναι το πιάτο-ορόσημο της μοντέρνας ελληνικής κουζίνας.\n#6 Ντοματόσουπα-Κωνσταντίνα Φάκλαρη (2009)\nΝα το πιεις στο ποτήρι αυτό το πιάτο που έφτιαξαν, το 2009, η Κωνσταντίνα Φάκλαρη με τον Γιώργο Χατζηγιαννάκη στη «Σελήνη» στη Σαντορίνη. Η ντοματόσουπα από σαντορινιό ντοματάκι με παγωτό από χλωρό τυρί Σαντορίνης έγραψε με καυτά ηφαιστειακά γράμματα την ιδέα της τοπικής ιδιοτυπίας στην ελληνική κουζίνα. Εξέφρασε δυναμικά την ιδέα της ανάδειξης των αυτόχθονων προϊόντων με σύγχρονο τρόπο χωρίς αναμασήματα και εύκολα φολκλόρ και έκανε αίσθηση η παρουσίασή της σε ποτήρι του Martini, γι’ αυτό και ο νεολογισμός Ντομαρτίνι την εκφράζει απόλυτα.\n#7 Μπριάμ-Σωτήρης Ευαγγέλου (2010)\nΈνα από τα κατεξοχήν χαρακτηριστικά της κουζίνας του Σωτήρη Ευαγγέλου είναι το νεοκλασικό ραφινάρισμα χαρακτηριστικών σπεσιαλιτέ της ελληνικής κουζίνας. Το μπριάμ έχει την υπογραφή του σεφ του «Makedonia Palace» και το παρουσίασε το 2010 στο «Tudor Hall» του «King George» στην Αθήνα. Πρόκειται για ένα τελειοποιημένο συγκλονιστικό τουρλού, που κάθε του λαχανικό είναι βόμβα πυκνής γεύσης, και σερβίρεται περιχυμένο με ένα «σιρόπι» απόσταγμα της νοστιμιάς του που λειτουργεί σαν πυροκροτητής. Ακόμη ένα αξέχαστο πιάτο που σηματοδοτεί τον εκσυγχρονισμό της κλασικής μας κουζίνας.\n#8 Μουσακάς-Νίκος Καραθάνος (2012)\nΔεν είναι σκηνή από ταινία φαντασίας· είναι ο μουσακάς του Νίκου Καραθάνου που έκανε μεγάλη αίσθηση όταν παρουσιάστηκε το 2012 στη «Hytra». Κι είναι αλησμόνητος επειδή εκφράζει την επιτομή της αποδόμησης! Από το οικοδόμημα του παραδοσιακού πιάτου έχει μείνει ο κιμάς και η μελιτζάνα. Η πατάτα έρχεται σε βρώσιμο αλουμινόχαρτο, η μπεσαμέλ έχει μεταμορφωθεί σε τσιπς από γάλα, o ζωμός του κιμά σε αφρό και η κανέλα με το γαρίφαλο έχουν γίνει καπνός! Αρωματικός καπνός, που σε τυλίγει με τις χαρακτηριστικές ευωδιές των μπαχαρικών του μουσακά. Το εθνικό μας πιάτο δεν έχει χάσει τίποτα από το κύρος του, αντιθέτως έχει κερδίσει σε ανανέωση και εκμοντερνισμό επί της ουσίας, σαν ένα πετυχημένο μοριακό κολάζ.\n#9 Παστίτσιο-Γκίκας Ξενάκης (2013)\nΑυτό το πιάτο έχει φανατικούς οπαδούς, που δεν διστάζουν να το παραγγείλουν και ως ορντέβρ και ως κύριο πιάτο! Ο Γκίκας Ξενάκης αποδομεί από το 2013 στο εστιατόριο «Aleria» την κλασική εμφάνιση του παστίτσιου, αναβαθμίζοντας κάθε στοιχείο του. Βάζει στο πιάτο μια μπεσαμέλ μετάξι και μπλέκει ριγκατόνι με μια σιγομαγειρεμένη βοδινή ουρά που θα έκανε την Ελληνίδα μάνα να κλάψει από ζήλια. Δικαίως συγκαταλέγεται στα πιο επιδραστικά πιάτα της νέας ελληνικής κουζίνας, διότι εξύψωσε την ιδέα της μοντέρνας ανάπλασης των πιο κλασικών μας σπεσιαλιτέ.\n#10 Χωριάτικη γρανίτα, Γεωργιάννα Χιλιαδάκη - Νίκος Ρούσσος (2013)\nΑυτό κι αν είναι καινοτομία. Πρόκειται για τη χωριάτικη σαλάτα σε μορφή γρανίτας του «Funky Gourmet». Μιλάμε για ολοκληρωτική αφαίρεση, φανταστική μεταμόρφωση αλλά σίγουρα όχι μετάλλαξη. Κι αυτό επειδή, αν και δεν βλέπουμε πουθενά ντομάτες, αγγούρι, κρεμμυδάκι ή ελιές, στον ουρανίσκο σκάνε οι γεύσεις και τα αρώματά τους ολοζώντανα και εξιδανικευμένα, αφού οι χυμοί τους έχουν μετατραπεί σε γρανίτα. Ακόμη πιο προκλητική σ’ αυτήν τη γαστρονομική αφαίρεση η λευκότητα που αντικαθιστά τα χρώματα της εθνικής μας σαλάτας. Είναι το απόλυτο avant garde πιάτο της σύγχρονης ελληνικής κουζίνας!\n#11 Τζατζίκι γλυκό-Έκτωρ Μποτρίνι (2014)\nΘα μπορούσε να το θεωρήσει κανείς και fake news ή απίστευτο τρολάρισμα αλλά είναι ένα μοναδικό γαστρονομικότατο γεγονός. Το 2014 μάλιστα σερβιρίστηκε ως φινάλε του δείπνου των Χρυσών Σκούφων, παρουσία των υπουργών Τουρισμού της Ευρωπαϊκής Ένωσης, και όλοι οι προσκεκλημένοι έπαθαν πλάκα. Πρόκειται για ένα πολύ ιδιαίτερο, τολμηρό αλλά ψαγμένο επιδόρπιο, που υλοποιεί μια οξύμωρη απολαυστική ανατροπή. Εκεί που περιμένεις τη γνωστή μπρουταλιτέ, σκάει στο στόμα σου ντελικάτη δροσιά γρανίτας αγγουριού, παγωτό και μαρέγκα γιαούρτι με δυόσμο, και μια ψεύτικη σκελίδα γεμιστή με παγωτό από λευκή σοκολάτα, παρφουρμαρισμένη αδιόρατα με σκόρδο, και διάφορες υφές να παιχνιδίζουν στο στόμα.


Ξεκινούν από 1η Ιουνίου τα καλοκαιρινά στα Φροντιστήρια Papakiritsi! - volonakinews.gr | volonakinews.gr\n- 09:37 : 12/05/2022\nΞένες γλώσσες; Φροντιστήρια Papakiritsi, ένα όνομα συνώνυμο της επιτυχίας.\nΕδώ και δεκαετίες έχουν κερδίσει την εμπιστοσύνη μας έχοντας καταφέρει όχι απλά τα παιδιά τους να πάρουν πτυχία, αλλά το σημαντικότερο: Να αγαπήσουν τα Αγγλικά και να έχουν απολαύσει όλο το ταξίδι της γνώσης.\nPapakiritsi, για χαρούμενα παιδιά και ικανοποιημένους γονείς.\nΔεν είναι τυχαίο άλλωστε που οι γονείς που πήγαν τα μεγάλα τους παιδιά εκεί, πήγαν και τα μικρότερα. Όχι, δεν το έκαναν μόνο για την επιτυχία και τα πτυχία, αλλά για την άριστη συνεργασία που είχαν με το Φροντιστήριο και τους ανθρώπους του.\nΑπό 1η Ιουνίου ξεκινούν τα καλοκαιρινά μαθήματα και ήδη έχουν ξεκινήσει οι εγγραφές σε αυτά. Τα μαθήματα θα διαρκέσουν έως και 30 Ιουνίου και θα συνεχιστούν από 29 Αυγούστου έως 10 Σεπτεμβρίου.\nΤαυτόχρονα όλοι όσοι κρατήσουν θέση και κάνουν προεγγραφή για την καινούρια χρονιά μέχρι και τις 15 Ιουνίου, θα επωφεληθούν έκπτωσης τόσο στα Αγγλικά, όσο και στα τμήματα Ρομποτικής του Φροντιστηρίου.\nΜη το σκέφτεσαι, τα Φροντιστήρια Papakiritsi, αξίζει να είναι η επιλογή σου. Τα αποτελέσματά τους, η ασφάλεια σου!\nΘα τους βρείτε: Κασσαβέτη 126 και Κολοκοτρώνη 19\nΤηλέφωνα: 24210 41530 και 24210 67212\n← Σκηνικό χωριού, στο κέντρο του Βόλου-Δες τα πιάτα τους!\nΡομποτική τον Ιούνιο στα Φροντιστήρια Papakiritsi με 35 ευρώ! →


Γιατί τα χειροποίητα χαλιά είναι τόσο ακριβά;\nΈγινε ενημέρωση: 26 Φεβ\nΈχει τύχει ποτέ να είστε στη αγορά ψάχνοντας το νέο σας χαλί και να ανακαλύψετε την αξία ενός χειροποίητου χαλιού; Πολύ συχνά η τιμή αυτών των χαλιών ανέρχεται σε πολλές χιλιάδες ευρώ. Ένα εύλογο ερώτημα λοιπόν που προκύπτει είναι το "Γιατί;". Γιατί τα χειροποίητα χαλιά είναι τόσο ακριβά και τι τα κάνει τόσο πολύτιμα; Είναι φυσικό να αναρωτιέστε, καθώς η τέχνη του χειροποίητου χαλιού δεν είναι ένα θέμα που συζητιέται συχνά και απασχολεί κυρίως άτομα με ενδιαφέρον προς τα πολύτιμα αυτά χαλιά.\nΑλλά μην ανησυχείτε! Σε αυτό το άρθρο θα σας εξηγήσουμε (και θα σας δείξουμε!) τους λόγους για τους οποίους τα χειροποίητα χαλιά έχουν τόσο μεγάλο κόστος και τι ακριβώς τα κάνει τόσο ιδιαίτερα - και πολλές φορές συλλεκτικά ή αντικείμενα ανεκτίμητης αξίας. Μετά θα μπορείτε να περηφανευτείτε τις γνώσεις σας στους φίλους σας! 😉\nΤα εκλεκτά χειροποίητα χαλιά, ειδικά οι αντίκες, είναι κάτι παραπάνω από ένα διακοσμητικό κομμάτι ενός σπιτιού. Είναι ο συνδυασμός πολλών ωρών σκληρής δουλειάς, αριστοτεχνίας και χιλιάδων χρόνων παράδοσης. Για να δούμε όμως μερικούς από τους παράγοντες που επηρεάζουν την τιμή των χειροποίητων χαλιών.\nΠοιοι παράγοντες καθορίζουν την αξία των χειροποίητων χαλιών;\nΟ πρώτος παράγοντας που επηρεάζει το κόστος των χειροποίητων χαλιών είναι η πυκνότητα των κόμπων. Αυτό σχετίζεται με τον αριθμό των κόμπων ανά τετραγωνικό εκατοστό (cm2). Οι υφαντές, αφού βάψουν το μαλλί, το μετάξι ή το βαμβάκι που θα χρησιμοποιηθεί στο κάθε χαλί, δένουν κάθε έναν κόμπο με το χέρι. Κάθε κόμπος είναι μια συνειδητή απόφαση του υφαντή και αυτό κάνει το χαλί να είναι κάτι παραπάνω από ένα κομμάτι ύφασμα - είναι μια επέκταση της προσωπικότητάς του.\nΟ αριθμός των κόμπων είναι σημαντικός για ακόμη έναν λόγο. Οι πολλοί κόμποι δίνουν τη δυνατότητα στον υφαντή να εκφραστεί καλλιτεχνικά και να κατασκευάσει ένα χαλί με σκιάσεις και πολλές άλλες λεπτομέρειες. Του επιτρέπει να δημιουργήσει σχέδια που δεν θα ήταν δυνατό να γίνουν με λιγότερους κόμπους. Σκεφτείτε τα pixels σε μια οθόνη - όσο πιο πολλά pixels τόσο πιο καθαρή και λεπτομερής είναι η εικόνα. Έτσι και τα χαλιά, όσο πιο πολλοί οι κόμποι, τόσο πιο λεπτομερή τα σχέδια στο χαλί.\nΈνας άλλος παράγοντας που επηρεάζει την τιμή ενός χειροποίητου χαλιού, είναι ο χρόνος που απαιτείται για να παραχθεί. Όσο μεγαλύτερο είναι ένα χαλί, τόσο περισσότερο χρόνο χρειάζεται για να ολοκληρωθεί. Είναι σύνηθες για ένα άτομο να πλέξει ένα χαλί ενός μέτρου σε 1-2 μήνες ή ένα χαλί 12 μέτρων σε 2 χρόνια. Γι' αυτό, πολλές φορές χρειάζονται τρία ή τέσσερα άτομα για να ολοκληρώσουν ένα τέτοιο χαλί σε 6-7 μήνες.\nΠαραδοσιακά, τα χειροποίητα (Περσικά) χαλιά φτιάχνονται από μαλλί πρόβατου, το οποίο το βράζουν, το στρίβουν και τα βάφουν στο χέρι. Οι κλωστές βάφονται με φυσικά χρώματα που προέρχονται από φυτά και έντομα.\nΠέρα από αυτά, το σχέδιο του χαλιού, η σπανιότητά του σχεδίου πάνω στο χαλί, τα χρώματα που έχουν χρησιμοποιηθεί καθώς επίσης και το εάν το τεχνίτης είναι γνωστός, είναι μερικοί ακόμα παράγοντες που επηρεάζουν την τελική αξία ενός χαλιού. Επιπλέον, πρέπει να ληφθεί υπόψην και η παλαιότητα του χαλιού. Συνήθως, χωρίς όμως να είναι κανόνας, τα παλαιότερα χαλιά τείνουν να είναι σπανιότερα και έτσι να έχουν μεγαλύτερη αξία.\nΤον Ιούνιο του 2013, ένα χαλί του 17ου αιώνα (εικόνα) πουλήθηκε για $34 εκατομμύρια στο Sotheby’s Auction House και αναδείχτηκε ως το ακριβότερο χαλί που έχει πουληθεί ποτέ. Οι παράγοντες που έπαιξαν ρόλο ήταν η ηλικία του, η κατάσταση του χαλιού δεδομένης της ηλικίας του, το σχέδιο, η σημαντική ιστορική του προέλευση και τη συνολική καλλιτεχνική ελκυστικότητά του. Ήταν πραγματικά ένα σπάνιο έργο τέχνης και χαλιά σαν και αυτό θεωρούνται θηρασαυροί, τα οποία είναι εξίσου πολύτιμα όπως κάθε άλλο χειροποίητο αντικείμενο του 16ου αιώνα και την Χρυσή Εποχή της αυτοκρατορίας των Σαβιδών της τότε Περσίας.\nClark Sickle-Leaf Carpet, 17th Century Antique Persian Carpet, $34 million\nΕίναι σημαντικό να γνωρίζουμε ότι αν και ένα χειροποίητο χαλί μπορεί να διατηρηθεί για εκατοντάδες χρόνια, το υλικά όπως το μαλλί, το μετάξι και τα χρώματα με τα οποία φτιάχνεται ένα χειροποίητο χαλί είναι οργανικά και έτσι διαβρώνονται με το πέρασμα των χρόνων. Αυτό σημαίνει ότι, όσο περνάει ο καιρός τα χαλιά φθείρονται και αναπόφευκτα εξαφανίζονται.\nΗ ομορφιά, η αριστοτεχνία και η μακρά ιστορία που ακολουθούν ένα χειροποίητο χαλί, είναι πολύτιμα. Πολλοί είναι οι θαυμαστές, λίγοι όμως οι τυχεροί που καταφέρνουν και μπορούν να έχουν στο σπίτι τους ένα τέτοιο έργο τέχνης. Για μερικούς, ένα ιδιαίτερο χειροποίητο χαλί με ιστορία χρόνων αξίζει πολλά περισσότερα από ένα κομμάτι τέχνης άλλου τύπου, όπως ένας πίνακας ζωγραφικής - και αυτό είναι εντυπωσιακό!


Σε σοβαρή κατάσταση νοσηλεύεται ο 17χρονος. Εξαφάνιση είχε δηλωθεί για τη 16άχρονη φίλη του. – Nantia Report\nΔιασωληνωμένος με πολλαπλά συντριπτικά κατάγματα νοσηλεύεται ο 17άχρονος πομάκος, ο οποιος ανασύρθηκε από την ΕΜΑΚ (24/02-07.55) μαζι με τη σύντροφό του, απο την κοίτη του Κηφισού, στο ύψος της Αγίας Άννης στην περιοχή του Αγ. Ι. Ρέντη -ρεύμα προς Πειραιά. Σύμφωνα με την ιατρική γνωμάτευση, φέρει πολλαπλά κατάγματα σπονδυλικής στήλης λεκάνης κάτω άκρων και στο κεφάλι. Εκτός κινδύνου, με κατάγματα λεκάνης, σύμφωνα με την ιατρική γνωμάτευση, νοσηλεύεται και η 16άχρονη φίλη του, ομογενής από την Ουκρανία. Απο τις αιματολογικές εξετάσεις, στις οποίες υποβλήθηκαν οι δύο νεαροί, διαπιστώθηκε ότι η ποσόστωση αλκοόλης στο αίμα τους, ήταν ιδιαίτερα αυξημένη.\nΚατά την εξακρίβωση στοιχείων των δύο νεαρών, διαπιστώθηκε ότι πρόκειται για 17χρονο πομάκο και τη 16χρονη φίλη του, ομογενή από την Ουκρανία. Για τη 16άχρονη, είχε δηλωθεί εξαφάνιση από την οικογένειά της, στο ΤΑ Θήβας, όπου μένουν μόνιμα, από τον περασμένο Απρίλιο.\nΤο δίκυκλο, στο οποίο έπέβαιναν οι δυο νεαροί, εντοπίσθηκε στην αερογέφυρα της Αγ.Άννης. Αυτόπτες μάρτυρες οι οποίοι κάλεσαν την Πυροσβεστική Υπηρεσία, διέκριναν τα δύο άτομα μέσα στον Κηφισό, χωρίς να έχουν αντιληφθεί τις συνθήκες πτώσης τους στο νερό.\nΠροανάκριση ώστε να αποσαφηνιστούν οι συνθήκες της πτώσης των νεαρών στον Κηφισό, διενεργεί η Τροχαία με τα προανακριτικά στοιχεία να παραπέμπουν σε ατύχημα.\nΖΕΦΥΡΙ: Τραυματίας από σκάγια Αστυνομικός, σε έλεγχο οχήματος\nΚΟΥΒΕΛΑ-ΡΑΧΩΝ, ΦΘΙΩΤΙΔΑ: Παρακολουθούσαν τον Αρχιφύλακα, για τρεις ημέρες. Σήμερα η κηδεία του.


Παγκόσμια Ημέρα κατά της Παιδικής Εργασίας: Οι ιστορίες της Alejandra και του Hamisi που «απαρνήθηκαν» το σχολείο για να μπορέσουν να ζήσουν - all4mama\nΑρχική » Παιδί » Παγκόσμια Ημέρα κατά της Παιδικής Εργασίας: Οι ιστορίες της Alejandra και του Hamisi που «απαρνήθηκαν» το σχολείο για να μπορέσουν να ζήσουν\nΜε πρωτοβουλία του Διεθνούς Οργανισμού Εργασίας (ΔΟΕ), η 12η Ιουνίου έχει ανακηρυχθεί ως Παγκόσμια Ημέρα κατά της Παιδικής Εργασίας. Η παιδική εργασία αποτελεί ένα μείζον θέμα τόσο για τις αναπτυσσόμενες όσο και για τις αναπτυγμένες χώρες, που συνήθως αντιμετωπίζεται με σιγή, αδιαφορία και απάθεια.\nΗ παιδική ηλικία δεν είναι σε όλες τις περιπτώσεις συνώνυμη με την ανεμελιά, το παιχνίδια και τα ξένοιαστα μαθητικά χρόνια, καθώς εκατομμύρια παιδιά σε ολόκληρο τον κόσμο χάνουν νωρίς το παιδικό τους χαμόγελο και αναγκάζονται από την τρυφερή τους ηλικία να ενταχθούν στο σκληρό κόσμο της εργασίας. Εμείς στο all4mama σας παρουσιάζουμε δύο ιδιαίτερα συγκινητικές ιστορίες, ενός κοριτσιού και ενός αγοριού, που η ζωή τα ανάγκασε από πολύ νωρίς να χάσουν την ανεμελιά των παιδικών τους χρόνων.\nAlejandra: «Παίρνω χάπια για να μπορώ να μένω ξύπνια πολλές ώρες και να δουλεύω»\nΗ Alejandra είναι 8 ετών και ζει στο Ελ Σαλβαδόρ της Κεντρικής Αμερικής. Δεν είναι, όμως, ένα παιδί σαν όλα τα άλλα. Δεν ξυπνάει ανέμελα όπως όλα τα παιδιά της ηλικίας της για να πάει στο σχολείο, να μάθει γράμματα, να συναντήσει τους συμμαθητές της και να παίξει μαζί τους. Aπό πολύ μικρή δουλεύει σε βάλτους του Ελ Σαλβαδόρ, καθώς ο μπαμπάς της δεν μπορεί να εργαστεί λόγω ενός σοβαρού προβλήματος στη σπονδυλική του στήλη που τον κρατά καθηλωμένο στο κρεβάτι. Η μητέρα της δυστυχώς δε ζει.\nΗ μικρή Alejandra ξυπνάει καθημερινά στις 4 το πρωί για να ξεκινήσει να πάει στους βάλτους του Usulutan και να μαζέψει κάποιες ποικιλίες χόρτων, τα οποία στη συνέχεια θα πουλήσει για να βγάλει το μεροκάματο. Κάθε πρωί η βιασύνη της είναι τόσο μεγάλη που ο χρόνος για πρωινό είναι ανύπαρκτος. Δεν προλαβαίνει να φάει τίποτα. Είναι πιο σημαντικό για αυτή να βεβαιωθεί ότι έχει μαζί της τα πράγματα που χρειάζεται για να εργάζεται περίπου 14 ώρες τη μέρα μέσα στη λάσπη. Στο βάλτο η 8χρονη Alejandra κινείται χωρίς παπούτσια, ενώ πρέπει να αντιμετωπίσει αντίξοες καιρικές συνθήκες, τσιμπήματα κουνουπιών, εκδορές και γρατζουνιές στην προσπάθειά της να βγάλει διάφορα χορταρικά από τη λάσπη και να τα πουλήσει.\nΈνα σημαντικό ποσό των χρημάτων που κερδίζει η μικρή Alejandra ξοδεύεται για μια ντουζίνα πούρα και για ειδικά χάπια, τα οποία χρειάζεται για να καταφέρει να μείνει ξύπνια. «Τα πούρα απωθούν τα κουνούπια από κοντά μου, ενώ παίρνω ειδικά χάπια για να μπορώ να μένω ξύπνια πολλές ώρες και να δουλεύω», αφηγείται το κοριτσάκι. Ωστόσο, όταν της τελειώσουν τα πούρα, πρέπει να αντιμετωπίσει τα έντομα, καθώς μετακινείται από τη μία περιοχή στην άλλη. Όταν επιστρέφει στο σπίτι της αργά το βράδυ, το εξαντλημένο κορμάκι της είναι σχεδόν πάντα γεμάτο σημάδια από τα τσιμπήματα των εντόμων και των κουνουπιών.\nHamisi: «Σχεδόν ασφυκτιώ κάθε φορά που βρίσκομαι μέσα στο ανθρακωρυχείο»\nΠαρόλο που είναι μόνο 11 ετών, ο Hamisi έχει ήδη μια καριέρα ως ανθρακωρύχος. Από τη στιγμή που η οικογένειά του δεν μπορούσε να του παρέχει ρούχα και τα απαραίτητα σχολικά είδη, το μικρό αγόρι παράτησε το σχολείο στην τρίτη δημοτικού και εγκατέλειψε το χωριό του Makumira στην Τανζανία. Αν και οι γονείς του Hamisi έχουν το δικό τους αγρόκτημα με καφεόδεντρα, το εισόδημά τους μειώθηκε κατακόρυφα λόγω της μείωσης της τιμής του καφέ στην αγορά.\nΟ 11χρονος είχε ακούσει ιστορίες ανθρώπων που έβγαλαν χρήματα από τη δουλειά του ανθρακωρύχου και αποφάσισε να δοκιμάσει την τύχη του σε αυτόν τον κλάδο για να στηρίξει οικονομικά την οικογένειά του. Ο μικρός Hamisi ζήτησε από τη μητέρα του ένα μικρό χρηματικό ποσό για να αγοράσει «δήθεν» κάλτσες και άλλα αντικείμενα, αλλά αντ 'αυτού χρησιμοποίησε τα χρήματα για το εισιτήριο του λεωφορείου προς τη Mererani, μια πόλη στη βόρεια Τανζανία, περίπου 70 χιλιόμετρα από την πόλη όπου ζούσε. Πίστευε ότι εκεί με πολλή δουλειά θα ξεκινούσε μια νέα ζωή και θα τα κατάφερνε. Δεν φανταζόταν, όμως, πόσο σκληρή θα ήταν η ζωή του από εκείνη την ημέρα…\nΌταν έφτασε στην πόλη, μη γνωρίζοντας κανέναν, πλησίασε ένα αγόρι και ζήτησε να του δείξει το ανθρακωρυχείο. Ήταν πολύ δύσκολο γι 'αυτόν να καταφέρει να τον πάρουν στη συγκεκριμένη δουλειά, διότι ήταν πολύ μικρός και δεν είχε συγγενείς στην περιοχή, αλλά ο Hamisi δεν τα παράτησε τόσο εύκολα. Κοινωνικοποιήθηκε και έκανε φίλους, οι οποίοι τον βοήθησαν αρκετά στη νέα του ζωή.\nΜετά από αρκετές μέρες περιπλάνησης στην περιοχή, προσλήφθηκε στο ανθρακωρυχείο και στην ουσία ήταν το παιδί για όλες τις δουλειές. Την επόμενη μέρα της πρόσληψής του, μαζί με ένα άλλο παιδί της ηλικίας του, μπήκαν βαθιά μέσα στο ανθρακωρυχείο για πρώτη φορά. Εκεί, ο Hamisi με τον φίλο του παρέδιδαν τα εργαλεία στους εργάτες και μάζευαν από το έδαφος τα πεταμένα μπουκάλια νερού.\nΑπό εκείνη την ημέρα, ξεκίνησε να είναι το παιδί για όλες τις δουλειές πηγαίνοντας πέρα δώθε ολημερίς και κάνοντας τα θελήματα των εργατών. «Πρέπει καθημερινά να κατεβαίνω βαθιά μέσα στο ορυχείο με ένα σκοινί, να πηγαίνω στους εργάτες ό,τι μου έχουν ζητήσει και στη συνέχεια να επιστρέφω στην επιφάνεια», λέει ο Hamisi. «Το εσωτερικό του ορυχείου, που μπορεί να έχει βάθος 300 μέτρα, είναι εντελώς σκοτεινό και η ζέστη είναι αφόρητη. Όσοι πηγαίνουν μέσα στο ορυχείο πρέπει να φορούν έναν ειδικό φακό στα μέτωπά τους για να μπορούν να βλέπουν πού κινούνται. Το δέρμα μου γίνεται μαύρο λόγω της υγρασίας και της θερμότητας, αλλά και από τη λάσπη που υπάρχει εκεί μέσα», αναφέρει ο μικρός ανθρακωρύχος. «Σχεδόν ασφυκτιώ κάθε φορά που βρίσκομαι εκεί μέσα. Νιώθω ότι δεν έχω οξυγόνο».\nΤα ανήλικα παιδιά που εργάζονται στα ορυχεία της περιοχής, όπως ο Hamisi, ονομάζονται «snake boys», γιατί περπατούν κατά μήκος των μικρών σηράγγων υπόγεια, όπως τα φίδια. Τα μικρά αυτά αγόρια, δυστυχώς, αντιμετωπίζουν σοβαρά προβλήματα υγείας, καθώς αναπνέουν τη σκόνη γραφίτη που βρίσκεται στα ορυχεία και εκτός αυτού δε διατρέφονται ικανοποιητικά για την ηλικία τους. Ο Hamisi συχνά δουλεύει μέχρι και 18 ώρες την ημέρα, ενώ μπορεί όλη την ημέρα να φάει μόνο ένα κουλούρι.\nΗ αμοιβή των παιδιών σε αυτές τις απάνθρωπες συνθήκες ξεκινά από 60 cents και μπορεί να φτάσει έως και 1,20 δολάρια την ημέρα. Μερικά παιδιά, μάλιστα, προσπαθούν εναγωνίως ψάχνοντας ανάμεσα στα χαλίκια να βρουν πολύτιμους λίθους. Κι αυτό, γιατί στην πόλη Mererani κυκλοφορεί η φήμη ότι όσοι έχουν την τύχη και βρουν κάτι τέτοιο, πράγμα εξαιρετικά σπάνιο, συνήθως κερδίζουν από 24 έως και 122 δολάρια. Πολλά από αυτά τα παιδιά έχουν ακούσει αυτές τις ιστορίες με τα χρήματα και τους πολύτιμους λίθους και γι’ αυτό έχουν αναζητήσει την τύχη τους στα ορυχεία. Μάταια όμως…\nΌπως και πολλά άλλα παιδάκια, έτσι και ο Hamisi μόνο απογοήτευση βιώνει δουλεύοντας κάτω από αυτές τις αντίξοες συνθήκες χωρίς να έχει καταφέρει ως τώρα να κερδίσει τίποτα σπουδαίο!


Within Temptation και Tarja Turunen: Επιτέλους μαζί επί σκηνής (βίντεο)! | Rock Overdose / Rock - Metal Music\nWithin Temptation και Tarja Turunen: Επιτέλους μαζί επί σκηνής (βίντεο)!\nΌλα είχαν ξεκινήσει με μικρά teasers που προϊδέαζαν τους οπαδούς και των δύο για μια επικείμενη συνεργασία τους. Ώσπου τελικά ανακοινώθηκε επίσημα ότι το Ολλανδικό symphonic συγκρότημα Within Temptation θα ένωνε τις δυνάμεις του για ένα και μοναδικό κομμάτι με την Φινλανδή diva, και πρώην frontwoman των Nightwish, Tarja Turunen.\nΚατά την πρώτη ηχογράφηση του, το συγκρότημα είχε διαισθανθεί ότι κάτι έλειπε από το “Paradise (What About Us?)”, και αυτό το κάτι δεν ήταν άλλο από την άρτια εκπαιδευμένη φωνή της Tarja. Μετά από επικοινωνία μεταξύ των δύο πλευρών, κατά την οποία οι δύο τραγουδίστριες συμπαθήθηκαν, «φαινόταν απόλυτα φυσιολογικό να το κάνουμε αυτό μαζί», όπως είχε δηλώσει η frontwoman των Within Temptation, Sharon den Adel.\nTo τραγούδι κυκλοφόρησε σ’ ένα ομότιτλο EP τον Σεπτέμβριο 2013, ενώ συμπεριλήφθηκε και στον έκτο δίσκο του συγκροτήματος, με τίτλο “Hydra” (2014). Ωστόσο, οι δύο τραγουδίστριες δεν μπόρεσαν να βρεθούν στην ίδια σκηνή για να τραγουδήσουν μαζί το κομμάτι. Γεγονός που άλλαξε χτες (18 Ιουνίου 2016), στο Hellfest Οpen Air Festival του Clisson [στη Γαλλία], με την από κοινού εμφάνιση τους, η οποία ενθουσίασε το κοινό και την οποία μπορείτε να παρακολουθήσετε παρακάτω. Οι δύο τραγουδίστριες φαίνονταν κι εκείνες ικανοποιημένες σε μετέπειτα ανάρτηση τους:\nΣτο Hellfest, έλαβαν επίσης μέρος και μεγάλα συγκροτήματα, όπως οι Megadeth, Lynyrd Skynyrd, Guns N’ Roses, Black Sabbath και Mötley Crüe.\nSTRATOVARIUS: Κοινή περιοδεία με την Tarja Turunen στην Ευρώπη!\nTARJA TURUNEN και MARCO HIETALA μαζί επί σκηνής για το Raskasta Joulua! (BINTEO)\nΑνταπόκριση: TARJA TURUNEN, Devilfire, Anvision @Principal (6/2/2017)\nΑνταπόκριση: TARJA TURUNEN, Devilfire, Anvision @Fuzz Club , Αθήνα (5/2/2017)